CELEX: 32011D0097
Language: sk
Date: 2005-09-14 00:00:00
Title: 2011/97/ES: Rozhodnutie Komisie zo 14. septembra 2005 o štátnej pomoci C 11/04 (ex NN 4/03) – Olympic Airways – reštrukturalizácia a privatizácia [oznámené pod číslom K(2005) 2706]  Text s významom pre EHP

18.2.2011   
            
            
               SK
            
            
               Úradný vestník Európskej únie
            
            
               L 45/1
            
         ROZHODNUTIE KOMISIE
   zo 14. septembra 2005
   o štátnej pomoci C 11/04 (ex NN 4/03) – Olympic Airways – reštrukturalizácia a privatizácia
   [oznámené pod číslom K(2005) 2706]
   (Iba grécke znenie je autentické)
   (Text s významom pre EHP)
   (2011/97/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
   so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
   po vyzvaní zainteresovaných strán, aby predložili svoje pripomienky v súlade s uvedenými ustanoveniami (1),
   keďže:
   1.   POSTUP
   
   
               (1)
            
            
               V liste z 3. marca 2003 (TREN A/26534, 25. júla 2003) grécke orgány potvrdili svoj záväzok privatizovať štátom vlastnenú leteckú spoločnosť Olympic Airways a uviedli kroky, ktoré už s týmto cieľom podnikli.
            
         
               (2)
            
            
               Vzhľadom na neexistenciu formálneho oznámenia Komisia vydala 8. septembra 2003 príkaz na poskytnutie informácií, ktorý bol oznámený gréckym úradom 9. septembra 2003 [K(2003) 3266] a v ktorom tieto orgány žiada o poskytnutie všetkých informácií potrebných na preskúmanie zlučiteľnosti reštrukturalizačných a privatizačných opatrení leteckej spoločnosti Olympic Airways s článkom 87 zmluvy.(2) Toho istého dňa Komisia písomne (TREN D/15287) trvala na tom, aby grécke orgány oznámili Komisii zákon, ktorým sa ustanovila privatizácia spoločnosti Olympic Airways, prijatý 9. septembra 2003. V liste zo 17. septembra 2003 (TREN A/30881) grécke orgány uviedli, že mali v úmysle túto informáciu vo vhodnom čase poskytnúť.
            
         
               (3)
            
            
               Vzhľadom na neexistenciu formálneho oznámenia Komisia vydala 8. septembra 2003 príkaz na poskytnutie informácií, ktorý bol oznámený gréckym úradom 9. septembra 2003 [K(2003) 3266] a v ktorom tieto orgány žiada o poskytnutie všetkých informácií potrebných na preskúmanie zlučiteľnosti reštrukturalizačných a privatizačných opatrení leteckej spoločnosti Olympic Airways s článkom 87 zmluvy.(2) Toho istého dňa Komisia písomne (TREN D/15287) trvala na tom, aby grécke orgány oznámili Komisii zákon, ktorým sa ustanovila privatizácia spoločnosti Olympic Airways, prijatý 9. septembra 2003. V liste zo 17. septembra 2003 (TREN A/30881) grécke orgány uviedli, že mali v úmysle túto informáciu vo vhodnom čase poskytnúť.
            
         
               (4)
            
            
               Dňa 25. septembra 2003 dostala Komisia od konkurenčnej leteckej spoločnosti Aegean Airlines oficiálnu sťažnosť (TREN A/30589) týkajúcu sa privatizácie spoločnosti Olympic Airways.
            
         
               (5)
            
            
               Zákon o privatizácii, ako aj odpoveď na príkaz na poskytnutie informácií boli zaslané Komisii listom z 29. septembra 2003 (TREN A/30866). Určité informácie však ešte stále chýbali a Komisia to náležite oznámila gréckym orgánom listom z 31. októbra 2003 (TREN D/17821), ktorého kópia bola následne 4. decembra 2003 zaslaná faxom Stálemu zastúpeniu Grécka.
            
         
               (6)
            
            
               Dňa 12. decembra 2003, pred dokončením preskúmania zlučiteľnosti reštrukturalizačných a privatizačných opatrení leteckej spoločnosti Olympic Airways s článkom 87 zmluvy Komisiou, vznikla nová spoločnosť nazvaná „Olympic Airlines“. Konanie vo veci vydania príkazu na poskytnutie informácií, ktoré Komisia začala 8. septembra 2003, bolo preto zaznamenané v registri štátnej pomoci pod číslom NN 4/03.
            
         
               (7)
            
            
               Dňa 15. decembra 2003 (TREN D/22742) Komisia zopakovala svoju žiadosť o informácie o privatizácii a grécke orgány poskytli požadované informácie listami z 18. a 19. decembra 2003 (TREN A/38288 a TREN A/38258).
            
         
               (8)
            
            
               Dňa 15. januára 2004 bola gréckym orgánom zaslaná nová žiadosť o doplňujúce informácie (TREN D/160), na ktorú grécke orgány odpovedali dvoma listami zo 16. januára 2004 (TREN A/11076 a A/11077).
            
         
               (9)
            
            
               Dňa 16. januára 2004 Komisia poslala gréckym orgánom list týkajúci sa aténskeho medzinárodného letiska (ďalej len „AIA“) v meste Spata a jeho stále existujúceho vzťahu s leteckou spoločnosťou Olympic Airways/Airlines. Grécke orgány odpovedali listom z 23. februára 2004. Ďalšia žiadosť o informácie na túto tému bola zaslaná gréckym orgánom 15. júna 2004 a odpovede na tento list boli doručené 4. augusta 2004.
            
         
               (10)
            
            
               Rozhodnutím zo 16. marca 2004, ktoré bolo Grécku oznámené listom zo 16. marca 2004 (SG(2002) D/228848), Komisia začala konanie podľa v článku 88 ods. 2 zmluvy. Vec bola zaevidovaná pod číslom C 11/04.
            
         
               (11)
            
            
               Rozhodnutie Komisie o začatí konania vo veci formálneho zisťovania bolo uverejnené v Úradnom vestníku Európskej únie
                   (2). Komisia vyzvala zainteresované strany, aby predložili svoje pripomienky. Grécko zaslalo Komisii pripomienky listom z 11. júna 2004.
            
         
               (12)
            
            
               V lehote uvedenej v uverejnenom oznámení o začatí konania Komisia dostala dve pripomienky od ďalších dvoch zainteresovaných strán. Tieto pripomienky boli predložené gréckym orgánom na vyjadrenie a pripomienky Grécka boli prijaté 3. novembra 2004.
            
         
               (13)
            
            
               Dňa 11. októbra 2004 Komisia zaslala list, v ktorom gréckym orgánom oficiálne oznámila svoj úmysel vydať príkaz na pozastavenie pomoci, ak do desiatich dní od prijatia listu nedostane uspokojivé informácie preukazujúce, že Grécko už pomoc príjemcom nevypláca. Grécke orgány boli vyzvané, aby v súvislosti s touto záležitosťou predložili svoje pripomienky. Grécke orgány odpovedali na túto formálnu výzvu 28. októbra 2004. Namietali, že vydanie príkazu v tomto štádiu by vážne ohrozilo súčasné intenzívne úsilie Grécka zamerané na nájdenie riešenia a bolo by neprimerané a neoprávnené.
            
         
               (14)
            
            
               Po predložení pripomienok zástupcovia gréckych orgánov informovali útvary Komisie v pravidelných intervaloch o vývoji (na stretnutiach 17. decembra 2004, 19. decembra 2004, 3. februára 2005, 7. februára 2005 a 28. apríla 2005 a listami z 22. februára 2005 a 19. apríla 2005) a o prebiehajúcej reštrukturalizácii a privatizácii spoločnosti Olympic Airways a spoločnosti Olympic Airways Services.
            
         
               (15)
            
            
               Útvarom Komisie poskytli aj informácie o týchto otázkach:
               
                           —
                        
                        
                           zákon č. 3259/2004 o poskytnutí dočasnej imunity spoločnosti Olympic Airways, pokiaľ ide o vymáhacie konanie na podnet veriteľov (e-mail z 22. decembra 2004), a
                        
                     
                           —
                        
                        
                           zákon č. 3282/2004, ktorým štát prevzal záväzky spoločnosti Olympic Airways voči finančným inštitúciám v súvislosti s finančnými a lízingovými dohodami na lietadlo Airbus A340-300 spoločnosti Olympic Airlines (e-maily z 22. decembra 2004 a 4. apríla 2005).
                        
                     Tieto dodatočné objasnenia budú zohľadnené v tomto rozhodnutí v prípadoch, kde sú pre predmet rozhodnutia relevantné a osvetľujú otázky vznesené Komisiou pri začatí konania.
            
         2.   SKUTKOVÁ PODSTATA
   
   2.1.   PREDCHÁDZAJÚCE ROZHODNUTIA KOMISIE TÝKAJÚCE SA SPOLOČNOSTI OLYMPIC AIRWAYS A JEJ DCÉRSKYCH SPOLOČNOSTÍ
   
   
               (16)
            
            
               Dňa 7. októbra 1994 Komisia prijala rozhodnutie č. 94/696/ES (3) (ďalej len „rozhodnutie z roku 1994“), v ktorom bola pomoc, ktorú Grécko poskytlo alebo má poskytnúť spoločnosti Olympic Airways, vyhlásená za zlučiteľnú so spoločným trhom pod podmienkou splnenia série záväzkov uvedených v rozhodnutí.
            
         
               (17)
            
            
               V dôsledku skutočnosti, že niekoľko podmienok súvisiacich s rozhodnutím z roku 1994 nebolo splnených, Komisia 30. apríla 1996 rozhodla o opätovnom začatí konania podľa článku 88 ods. 2 zmluvy v súvislosti s novou a nenotifikovanou pomocou, o ktorej sa dozvedela (4).
            
         
               (18)
            
            
               Dňa 14. augusta 1998 Komisia prijala rozhodnutie č. 1999/332/ES (ďalej len „rozhodnutie z roku 1998“), podľa ktorého určitá pomoc, ktorú Grécko poskytlo alebo má poskytnúť spoločnosti Olympic Airways, bola vyhlásená za zlučiteľnú so spoločným trhom v súvislosti s plánom na reštrukturalizáciu na obdobie rokov 1998 – 2002 (5). Aj táto pomoc bola schválená s výhradou splnenia niekoľkých podmienok.
            
         
               (19)
            
            
               V júli 2000 Grécko oznámilo Komisii svoj úmysel použiť zvyšok schválenej pomoci na poskytnutie niekoľkých záruk na úvery na kúpu nového lietadla a na investície potrebné na premiestnenie spoločnosti Olympic Airways na aténske medzinárodné letisko v meste Spata, pričom zmluvy o poskytnutí týchto záruk sa mali uzatvoriť do konca roka 2000. Listom z 10. novembra 2000 (SG(2000) D/108307) Komisia informovala grécke orgány o svojom rozhodnutí zmeniť a doplniť časť svojho rozhodnutia z roku 1998, pokiaľ ide o opatrenie pomoci týkajúce sa záruk na úvery.
            
         
               (20)
            
            
               Dňa 6. marca 2002 sa Komisia rozhodla začať konanie vo veci formálneho zisťovania podľa článku 88 ods. 2 zmluvy. Vyjadrila obavy, že mohlo dôjsť k zneužitiu pomoci poskytnutej na základe rozhodnutí Komisie z roku 1994 a z roku 1998, že plán na reštrukturalizáciu spoločnosti nebol vykonaný a že mohlo dôjsť k poskytnutiu novej neoprávnenej štátnej pomoci.
            
         
               (21)
            
            
               Dňa 9. augusta 2002 Komisia poslala gréckym orgánom ďalší príkaz na poskytnutie už predtým požadovaných informácií, v ktorom žiadala najmä o predloženie účtov a údajov týkajúcich sa platenia prevádzkových nákladov štátom. Odpovede poskytnuté Gréckom neboli dostatočné.
            
         
               (22)
            
            
               Dňa 11. decembra 2002 Komisia prijala konečné zamietavé rozhodnutie týkajúce sa pomoci poskytnutej Gréckom spoločnosti Olympic Airways (rozhodnutie 2003/372/ES (6), ďalej len „rozhodnutie z roku 2002“). Komisia dospela k záveru, že pomoc, ktorú predtým poskytol štát a ktorú schválila Komisia, nie je zlučiteľná so zmluvou z dôvodu nesplnenia príslušných podmienok, konkrétne z dôvodu nesprávneho vykonania plánu na reštrukturalizáciu. Komisia okrem toho zistila, že spoločnosť Olympic Airways dostala novú pomoc, ktorá bola neoprávnená a nezlučiteľná so spoločným trhom preto, lebo grécky štát toleroval neuhrádzanie alebo odklad niektorých platieb sociálneho zabezpečenia, dane z pridanej hodnoty a dane z pohonných hmôt a platieb za náhradné diely, nájomného splatného letiskám, letiskových poplatkov a dane uloženej cestujúcim odlietajúcim z gréckych letísk nazvanej spatosimo.
            
         
               (23)
            
            
               Podľa tohto rozhodnutia bolo Grécko povinné bezodkladne prijať všetky potrebné opatrenia na to, aby príjemca vrátil štátnu pomoc vo výške 14 mld. GRD (41 mil. EUR) uvedenú v článku 1 rozhodnutia, ako aj novú pomoc uvedenú v článku 2 rozhodnutia. Pomoc, ktorá sa má vrátiť, musí zahŕňať aj úrok od dátumu, kedy bola príjemcovi poskytnutá, do dátumu vrátenia pomoci.
            
         
               (24)
            
            
               Grécku bolo tiež nariadené, aby do dvoch mesiacov od dátumu oznámenia tohto rozhodnutia informovalo Komisiu o opatreniach, ktoré prijalo na splnenie tohto rozhodnutia. Rozhodnutie bolo oznámené gréckym orgánom listom z 13. decembra 2002 (SG(02) D/233148) a 28. mája 2003 bolo uverejnené v Úradnom vestníku Európskej únie.
               
            
         
               (25)
            
            
               Dňa 11. februára 2003 grécka vláda v nadväznosti na rozhodnutie z roku 2002 informovala Komisiu o tom, že dostala upozornenie z nezávislého zdroja, že spoločnosť Olympic Airways nezískala prednostné zaobchádzanie a vláda preto nesplní požiadavky rozhodnutia týkajúce sa vrátenia sumy, ktorú Komisia považovala za nezlučiteľnú.
            
         
               (26)
            
            
               Dňa 24. februára 2003 podala spoločnosť Olympic Airways žalobu proti rozhodnutiu Komisie na Súde prvého stupňa (vec T-68/03). Grécko sa k tejto žalobe nepridalo, ani nepodalo samostatnú žalobu proti rozhodnutiu Komisie na Súdnom dvore.
            
         
               (27)
            
            
               Dňa 6. marca 2003 Komisia informovala grécku vládu, že je povinná splniť rozhodnutie z roku 2002. Grécka vláda 26. júna 2006 odpovedala konštatovaním, že preskúmala právne účinky rozhodnutia z roku 2002 a postup Komisie, ktorým sa riadila pri jeho prijímaní. Uistila tiež Komisiu, že má v úmysle uskutočniť vymáhanie vrátenia pomoci. Neurobila tak, ani neposkytla Komisii príslušný časový harmonogram. Komisia bola preto nútená podať žalobu na Súdnom dvore za neplnenie rozhodnutia, čo vykonala 3. októbra 2003 (vec C–415/03).
            
         
               (28)
            
            
               Súdny dvor 12. mája 2005 rozhodol vo veci C-415/03 v prospech Komisie (7). Súd (druhá komora) vyhlásil, že nedodržaním predpísanej lehoty na prijatie všetkých potrebných opatrení na vrátenie pomoci, o ktorej sa zistilo, že je neoprávnená a nezlučiteľná so spoločným trhom – s výnimkou tých súm, ktoré sa týkajú príspevkov sociálneho zabezpečenia – si Grécko nesplnilo svoje záväzky.
            
         
               (29)
            
            
               Dňa 23. mája 2005 Komisia poslala gréckym orgánom list týkajúci sa opatrení, ktoré má Grécko prijať na zabezpečenie súladu s rozhodnutím Súdneho dvora.
            
         
               (30)
            
            
               Grécke orgány odpovedali listom z 2. júna 2005, v ktorom opätovne zdôraznili svoju ochotu v plnom rozsahu spolupracovať v tejto záležitosti s Komisiou. Časť odpovede týkajúca sa záležitostí, ktoré boli vznesené pri začatí konania, bude zhrnutá ďalej v texte.
            
         
               (31)
            
            
               K dnešnému dňu nedošlo k vráteniu pomoci, o ktorej sa v rozhodnutí Komisie z roku 2002 zistilo, že je nezlučiteľná. Podľa článku 228 Zmluvy o ES môže Komisia podať žalobu za nesplnenie tohto rozsudku.
            
         
               (32)
            
            
               Toto rozhodnutie sa však týka len rozhodnutí alebo opatrení, ktoré grécke orgány prijali v prospech spoločnosti Olympic Airways a jej nástupcov po prijatí rozhodnutia z roku 2002.
            
         3.   ZAČATIE KONANIA
   
   Komisia sa rozhodla začať konanie podľa článku 88 ods. 2 na základe viacerých dôvodov:
   3.1.   PRETRVÁVAJÚCE NEPLATENIE DANE A ODVODOV SOCIÁLNEHO ZABEZPEČENIA SPOLOČNOSŤOU
   
   
               (33)
            
            
               Spoločnosť Olympic Airways vykazuje od roku 2002 stratu a negatívne ukazovatele ziskovosti. Jej hlavná činnosť nevytvára príjmy, ale v skutočnosti z roka na rok znižuje celkovú hodnotu spoločnosti. Preto je ťažké, ak nie nemožné domnievať sa, že nepokračuje vo vykonávaní svojich činností len vďaka neplateniu svojich záväzkov štátu. V rozhodnutí z roku 2002 bolo uvedené, že toto neplnenie záväzkov predstavuje neoprávnene prijatú štátnu pomoc.
            
         
               (34)
            
            
               Komisia preto dospela k záveru, že štát je de facto, ak nie de jure hlavným veriteľom spoločnosti Olympic Airways a že ak by netrvala štátna intervencia, spoločnosť by už dávno ukončila svoju činnosť.
            
         3.2.   ŠTRUKTURÁLNA REORGANIZÁCIA SPOLOČNOSTI
   
   
               (35)
            
            
               Komisia si bola v čase začatia konania vedomá existencie zákona č. 3185/2003, v ktorom sa stanovilo odlúčenie leteckých divízií jednotlivých spoločností v rámci pôvodnej skupiny Olympic Airways, konkrétne Olympic Aviation a Macedonian Airlines (ďalej len „Macedonian“) a ich preskupenie do jedného subjektu, a to bývalej spoločnosti Macedonian, teraz premenovanej na Olympic Airlines. Neletecké divízie mali ostať v spoločnosti Olympic Airways, teraz premenovanej na Olympic Air Services. V zákone č. 3185/2003 sa stanovuje, že identický postup by sa mal použiť v súvislosti s oddelením pozemnej obsluhy a oddelením údržby a inžinierstva, hoci do dnešného dňa sa tak nestalo.
               
                  
            
         
               (36)
            
            
               V rozhodnutí o začatí konania Komisia vyjadrila názor, že Grécko nesprivatizovalo skupinu Olympic Airways ako celok, ale rozhodlo sa rozdeliť skupinu na samostatné subjekty s cieľom zvýšiť ich príťažlivosť pre potenciálnych investorov a oddeliť ich od záväzkov spoločnosti Olympic Airways.
            
         
               (37)
            
            
               Zdá sa, že po reštrukturalizácii skupiny Olympic Airways došlo k tomu, že od decembra 2003 sa všetky letecké činnosti sústredili v novej spoločnosti Olympic Airways a všetky ostatné činnosti, najmä pozemná obsluha a údržba a inžinierstvo zostali v starej spoločnosti, ktorá sa teraz volá Olympic Air Services. Spoločnosť Olympic Air Services si takisto ponechala vlastníctvo niekoľkých väčšinových majetkových účastí v iných spoločnostiach v Grécku súvisiacich s letectvom, ako sú stravovacie služby, informačné technológie a služby zásobovania leteckým palivom.
            
         
               (38)
            
            
               V zákone o privatizácii sa špecifikuje, že prevod aktív, záväzkov a ďalších nárokov na novú spoločnosť je oslobodený od akejkoľvek dane, odvodu a iných poplatkov voči štátu, právnickým osobám riadiacim sa verejným právom a ďalším verejným subjektom. Takéto prevody sú takisto oslobodené od akýchkoľvek poplatkov, dlhov alebo pohľadávok tretích osôb, či už fyzických, alebo právnických, s výnimkou záväzkov, ktoré sú výslovne uvedené v transformačnej súvahe. Okrem toho v článku 27 zákona č. 3185/2003 sa ustanovuje, že nová spoločnosť je oslobodená od uplatňovania článkov 479 a 939 Občianskeho zákonníka (8) a článkov 537 a nasl. Obchodného zákonníka, pokiaľ ide o záväzky, ku ktorým sa spoločnosť Olympic Airways zmluvne zaviazala pred „odštiepením“ leteckej divízie. V dôsledku tohto opatrenia budú teda veritelia môcť uplatňovať pohľadávky len v súvislosti s tými záväzkami, ktoré sú prevedené na spoločnosť Olympic Airlines a nebudú môcť voči novej spoločnosti uplatňovať pohľadávky v súvislosti so záväzkami, ktoré zostali spoločnosti Olympic Airways. Následne (15. októbra 2004) grécke orgány prijali zákon č. 3259/2004, ktorý poskytuje spoločnosti Olympic Airways dočasnú imunitu, pokiaľ ide o vymáhacie konanie na podnet veriteľov.
            
         
               (39)
            
            
               Na základe zákona č. 3185/2003 si grécky štát najal konzultantov zo spoločnosti Deloitte & Touche, aby určili hodnotu leteckých divízií skupiny Olympic Airways. Konzultanti boli poverení aj prípravou plánu na reštrukturalizáciu a vypracovaním správy o stave spoločností Olympic Airways a Olympic Aviation s cieľom určiť počet a druh zamestnancov, ktorí majú byť prevedení na spoločnosť Olympic Airlines. Spoločnosť Deloitte & Touche uviedla, že nevykonala audit a že pracovala výlučne s informáciami poskytnutými vedením spoločností Olympic Airways a Olympic Aviation. Spoločnosť Deloitte & Touche okrem toho nezahrnula do svojho hodnotenia lietadlá vlastnené spoločnosťami Olympic Airways a Olympic Aviation, pričom trhovú hodnotu lietadiel vypočítala iná externá konzultačná spoločnosť Airclaims Ltd. na 120 mil. EUR.
            
         
               (40)
            
            
               Záväzky poskytovať služby vo verejnom záujme boli prevedené zo spoločnosti Olympic Aviation na spoločnosť Olympic Airlines bez verejnej súťaže. Zdá sa tiež, že spoločnosť Olympic Aviation zabezpečila svoje záväzky voči letisku AIA sumou 10 mil. EUR z príjmov z týchto záväzkov služby vo verejnom záujme a že tento úver zostal naďalej spoločnosti Olympic Aviation, bez ohľadu na skutočnosť, že tieto záväzky poskytovať služby vo verejnom záujme mala teraz plniť spoločnosť Olympic Airlines.
            
         
               (41)
            
            
               V prezidentskom výnose č. 178/2002, ktorý transponuje smernicu Rady 98/50/ES (9) do gréckeho práva, sa stanovuje, že v prípade prevodu činnosti jedného podniku na druhý, bez ohľadu na metódu tohto prevodu, zamestnanci súvisiaci s touto činnosťou budú prevedení na túto novú spoločnosť za rovnakých podmienok a s rovnakými právami aké mali predtým. Úmyslom gréckych orgánov však bolo zmeniť postavenie zamestnancov. Na tento účel stanovil prezidentský výnos č. 178/2002 rokovacie konanie.
            
         
               (42)
            
            
               V čase odštiepenia sa na všetkých zamestnancov spoločnosti Olympic Airways uplatňovalo celkom 300 osobitných zákonov, kolektívnych dohôd alebo iných ustanovení. Grécke orgány preto považovali za dôležité upraviť legislatívny rámec a opätovne prerokovať kolektívne zmluvy, najmä vzhľadom na to, že skupina v júni 2003 zamestnávala 6 171 osôb (približne 1 850 zamestnancov prešlo do spoločnosti Olympic Airlines) a osobné náklady predstavovali 38 % celkového príjmu, zatiaľ čo priemer v tomto sektore je približne 22 – 26 %. V dôsledku toho sa v článku 27 zákona č. 3185/2003 predpokladalo niekoľko zmien. Zákon č. 2190/1994, ktorý sa týka administratívneho výberového konania pre spoločnosti vo verejnom sektore, sa na spoločnosť Olympic Airlines nemal uplatňovať. Práva všetkých zamestnancov, ktorí podľa podmienok platných kolektívnych zmlúv mali právo odísť v roku 2003 alebo 2004 do dôchodku, by však ostali zachované.
            
         
               (43)
            
            
               Na rozdiel od spoločnosti Olympic Airways, ktorá financovala svoje operácie výlučne na dlh, sa plánovalo, že spoločnosť Olympic Airlines bude používať svoje vlastné finančné prostriedky. Spoločnosť Olympic Airlines začala svoju činnosť s malým alebo žiadnym dlhom a bolo to spôsobené v nemalej miere výberom položiek, ktoré sa previedli na nový subjekt. Medzi záväzkami spoločnosti Olympic Airlines v čase začatia jej činnosti nová spoločnosť nezdedila žiadny finančný dlh materskej spoločnosti, ktorá bola v tomto štádiu zadlžená sumou 207 mil. EUR.
            
         
               (44)
            
            
               Podľa uplatniteľných ustanovení gréckeho zákona o konkurze (zákon č. 2190/1920), keď dôjde k odčleneniu oddelenia, úseku alebo útvaru a k jeho absorpcii fungujúcou spoločnosťou, akcie tejto činnej spoločnosti ostanú v pôvodnej spoločnosti. V tomto prípade to znamená, že akcie spoločnosti Olympic Airlines mali zostať vlastníctvom spoločnosti Olympic Airways. V článku 27 zákona č. 3185/2003 sa ustanovuje, že v rámci procesu privatizácie prejdú všetky akcie vyplývajúce z odčlenenia jednotlivých divízií spoločnosti Olympic Airways na grécky štát. Navyše, všetky prípadné peňažné prostriedky pochádzajúce z následného predaja týchto divízií sa mali použiť na splatenie dlhov a splnenie záväzkov spoločnosti Olympic Airways. Grécko uviedlo, že týmto postupom sa finančné aktíva prevedú na štát a ich hodnota sa nemôže spochybniť, pretože sú výsledkom hodnotenia, ktoré urobili audítori. Grécky štát sa navyše domnieva, že tieto aktíva, keď ich predá štát, prinesú vyššiu cenu, ako v prípade, keby majetková účasť nebola prevedená na štát.
            
         3.3.   „PREDDAVOK“ VO VÝŠKE 130 312 450 EUR V PROSPECH SPOLOČNOSTI OLYMPIC AIRWAYS
   
   
               (45)
            
            
               Prostredníctvom nariadenia ministerstva č. 2/71992/A0024 z 22. decembra 2003 prijatého v súlade s článkom 27 zákona č. 3185/2003 grécky štát zriadil špeciálny účet v banke Bank of Greece s názvom účtu „Grécky štát – Účet na privatizáciu skupiny Olympic Airways“. Na účet sa mali pripisovať všetky prípadné výnosy z predaja v rámci procesu privatizácie spoločností v rámci skupiny Olympic Airways (prvou bola spoločnosť Olympic Airlines), ktorých akcie boli prevedené na grécky štát. Na krytie potrebných výdavkov, do privatizácie spoločností v rámci skupiny, štát vložil na tento účet sumu označenú ako „preddavok“ (prokatavoli) alebo „preddavková platba“ (propliromi). Tento preddavok sa rovná nominálnej hodnote základného imania spoločnosti Olympic Airlines (130 312 450 EUR).
            
         
               (46)
            
            
               Tie časti záväzkov spoločnosti Olympic Airways, ktoré sa nemali previesť na nový subjekt – spoločnosť Olympic Airlines, a najmä výdavky súvisiace s predčasným odchodom určitých zamestnancov do dôchodku sa mali financovať zo špeciálneho účtu, ako aj z príjmu získaného poskytovaním služieb spoločnosti Olympic Airlines a tretím stranám.
            
         3.4.   SPATOSIMO A PLATBY LETISKU AIA
   
   
               (47)
            
            
               Listom z 19. januára 2004 zaslal navrhovateľ Aegean Airlines Komisii kópiu listu gréckeho Úradu civilného letectva adresovaného hlavnému audítorovi štátu, ktorý bol tiež zaslaný spoločnosti Athens International Airport „AIA“ (ref. č. DII/A/28751/11626 z 22. júla 2003). Z tohto listu vyplýva, že v súvislosti s „daňou na modernizáciu a rozvoj letísk“ známej aj ako spatosimo, vyberanej od pasažierov leteckými dopravcami, ktorí ju majú odvádzať štátu, spoločnosť Olympic Airways dlhovala sumu 26 001 473,33 EUR.
            
         
               (48)
            
            
               Z tohto listu tiež vyplynulo, že grécky Úrad civilného letectva požadoval splatenie tejto dlžnej sumy vo výške 26 mil. EUR. Z toho vyplýva, že spoločnosť Olympic Airways, hlavný používateľ gréckych letísk, neplatil spatosimo a tým donútil štát, aby našiel prostriedky, ako poskytnúť podporu spoločnosti AIA, ktorá bola novozaloženou spoločnosťou závislou od dane spatosimo. Hoci spoločnosť Olympic Airways bola povinná splatiť dlžné sumy v budúcnosti, Komisia sa domnievala, že táto spoločnosť mala prospech z tolerancie štátu, ktorý nielenže ju nesankcionoval za omeškanie platieb, ale zaviedol mechanizmy, na základe ktorých museli ostatné grécke letiská prispievať na krytie strát spôsobených neskorými úhradami alebo neplatením dlhov na dani spatosimo zo strany spoločnosti Olympic Airways.
            
         4.   PRIPOMIENKY PRIJATÉ POČAS KONANIA
   
   4.1.   POČIATOČNÉ PRIPOMIENKY GRÉCKYCH ORGÁNOV
   
   
               (49)
            
            
               Dňa 11. júna 2004 Grécko predložilo svoju reakciu na začatie konania. Začalo vysvetlením, že podľa jeho názoru najvhodnejším riešením pre spoločnosť Olympic Airways bola privatizácia jednotlivých predmetov podnikania a činností skupiny. Privatizácia by prebehla podľa možnosti čo najrýchlejšie a plne v súlade so všetkými platnými pravidlami a požiadavkami gréckeho práva a práva ES; Komisia mala byť o vývoji v plnom rozsahu informovaná. Grécko vysvetlilo, že privatizácia je pre orgány ekonomicky najvýhodnejším riešením, pretože prinesie viac peňazí, ako by bolo možné očakávať, ak by spoločnosť išla do likvidácie. Grécke orgány pripustili, že alternatíva privatizácie by mala aj sociálne a iné neekonomické prínosy, avšak zdôraznili, že ekonomická analýza bola jediným kritériom pri rozhodovaní o najvhodnejšej stratégii.
            
         
               (50)
            
            
               Grécko poukázalo na pokrok, ktorý sa už dosiahol počas procesu privatizácie, ktorá bola Komisii vopred oznámená. Grécko potvrdilo, že letecké činnosti spoločností Olympic Airways a Olympic Aviation sa odčlenili a prešli do existujúcej spoločnosti Macedonian spolu s určitým nehmotným majetkom, ako sú prevádzkové intervaly, práva vyplývajúce z dvojstranných dohôd, obchodná známka a logo a goodwill spoločnosti Olympic Airways. Spoločnosť Macedonian sa premenovala na Olympic Airlines. Vlastníctvo akcií spoločnosti Olympic Airlines (po zvýšení základného imania, aby zodpovedalo nepeňažnému vkladu v podobe leteckej činnosti) bolo prevedené priamo na grécky štát, čím bola spoločnosť Olympic Airlines vyňatá zo skupiny Olympic Airways. Nová spoločnosť začala vykonávať činnosť 12. decembra 2003 po získaní všetkých potrebných licencií.
            
         
               (51)
            
            
               Grécke orgány ďalej vysvetlili, že strategickým modelom spoločnosti Olympic Airlines bolo vytvorenie životaschopného leteckého dopravcu, ktorý by poskytoval služby pravidelnej leteckej dopravy, pôsobil s priemernými nákladmi práce v danom odvetví a ktorý by bol schopný využiť výhody niekoľkých faktorov vrátane dobrého imidžu obchodnej značky Olympic Airways, pozície Grécka ako jedného z 15 obľúbených turistických destinácií na svete a olympijských hier v roku 2004 v Aténach. Bolo vymenované nové vedenie spoločnosti Olympic Airlines a prebiehala dôkladná revízia obchodného plánu.
            
         
               (52)
            
            
               Po začatí činnosti spoločnosti Olympic Airlines spoločnosť Olympic Airways prestala byť licencovaným leteckým dopravcom EÚ a bola premenovaná na Olympic Airways Services. Spoločnosť Olympic Aviation tiež prestala vykonávať letecké činnosti s výnimkou obmedzených všeobecných leteckých a helikoptérových služieb, ktoré sa mali previesť na novú spoločnosť.
            
         
               (53)
            
            
               Pokiaľ ide o neletecké činnosti, ktoré sa teraz zoskupili v spoločnosti Olympic Air Services (pozemná obsluha, údržba a inžinierstvo a odborný výcvik posádok), Grécko uviedlo, že má v úmysle sprivatizovať aj tieto činnosti. Bolo to ustanovené aj v zákone č. 3185/2003. Plánoval sa aj predaj akejkoľvek prípadnej účasti v iných spoločnostiach, ako sú Olympic Catering a Galileo Hellas. Spoločnosť Olympic Airways mala majetkovú účasť aj v troch spoločnostiach zabezpečujúcich letecké palivo pre aténske medzinárodné letisko, konkrétne Athens Airport Pipeline, Olympic Fuel a Olympic IntoPlane, a očakávalo sa, že tieto majetkové účasti budú odpredané riadne a včas. Predaj týchto spoločností by bol relatívne jednoduchý, pretože mali „čisté bilancie“ a ich súkromní akcionári mali prednostné právo na ich odkúpenie.
            
         
               (54)
            
            
               Grécke orgány chceli vysvetliť niekoľko záležitostí týkajúcich sa reštrukturalizácie, ktoré boli vznesené pri začatí konania.
            
         
               (55)
            
            
               Pokiaľ ide o dohody medzi spoločnosťou Olympic Airways a spoločnosťou Olympic Airlines, Grécko tvrdilo, že všetky služby sa poskytujú za trhové sadzby a sú v súlade so všeobecne platnou obchodnou politikou spoločnosti Olympic Airways. Grécke orgány sa tiež zaviazali postúpiť tieto dohody Komisii.
            
         
               (56)
            
            
               Pokiaľ ide o prenájom lietadiel, Grécko zdôraznilo, že na spoločnosť Olympic Airlines boli prevedené výlučne lietadlá v plnom rozsahu vlastnené spoločnosťou Olympic Airways. Lietadlá, ktoré si spoločnosť Olympic Airways prenajala, boli dané do prenájmu spoločnosti Olympic Airlines za trhové sadzby, pretože vypovedanie nájomných zmlúv pred uplynutím ich platnosti by viedlo k tomu, že by spoločnosť Olympic Airways musela znášať straty, ktoré by vznikli prenajímateľom. Operatívny lízing by prešiel priamo na spoločnosť Olympic Airlines, čím by spoločnosť Olympic Airways prestala byť zmluvnou stranou lízingovej zmluvy.
            
         
               (57)
            
            
               Pokiaľ ide o nájom 4 lietadiel Airbus A340-300, na ktoré sa čiastočne vzťahovali štátne záruky (do výšky 45 % hodnoty financovania), tento nájom nemal prejsť na novú spoločnosť. Spoločnosť Olympic Airlines by prevádzkovala tieto lietadlá na základe podnájmu (sublízingu), pričom by platila spoločnosti Olympic Airways trhové sadzby. Tým grécke orgány odôvodňovali, že na spoločnosť Olympic Airlines neprejdú žiadne štátne výhody.
            
         
               (58)
            
            
               Pokiaľ ide o štátne záruky za tieto lietadlá, Grécko tvrdilo, že aj keď v rozhodnutí z roku 2002 bola pomoc na reštrukturalizáciu poskytnutá spoločnosti Olympic Airways v niekoľkých formách (vrátane štátnych záruk) vyhlásená za nezlučiteľnú, Komisia nariadila vrátenie len poslednej tranže (41 mil. EUR) pomoci na reštrukturalizáciu poskytnutej spoločnosti Olympic Airways (ako aj vrátenie neschválenej novej pomoci) z dôvodov oprávnených očakávaní. Grécko tvrdí, že vzhľadom na skutočnosť, že v rozhodnutí z roku 2002 sa výslovne neustanovuje vrátenie (alebo zrušenie) štátnych záruk, zabezpečilo ich pokračovanie.
            
         
               (59)
            
            
               Pokiaľ ide o prevod záväzkov poskytovať služby vo verejnom záujme, Grécko tvrdilo, že sa tak stalo v súlade so zákonom, keďže prevádzkovanie týchto trás tvorilo neoddeliteľnú súčasť leteckých činností spoločnosti Olympic Aviation a trasy boli obsluhované tými istými lietadlami a tými istými posádkami ako zvyšok siete.
            
         
               (60)
            
            
               Pokiaľ ide o údajne novú pomoc v prospech spoločnosti Olympic Airways, grécke orgány vyjadrili určitú pochybnosť o tom, čo sa myslí pod pojmom „daňové záväzky“. Grécke orgány tvrdili, že Komisia neobjasnila, ako grécke orgány „pomáhali“ spoločnosti Olympic Airways tolerovaním neplatenia určitých záväzkov (nielen daňových). Ďalej argumentovali tým, že pri takomto tvrdení mala Komisia niesť dôkazné bremeno, avšak dôkaz neposkytla. Grécko zopakovalo, že spoločnosť Olympic Airways podlieha všeobecne platným gréckym zákonom a postupom, ktoré sa v tejto súvislosti uplatňujú na všetky grécke spoločnosti.
            
         
               (61)
            
            
               Pokiaľ ide o údajné neplatenie dane spatosimo, grécka vláda konštatovala, že je potrebné rozlišovať medzi vzťahom medzi leteckými dopravcami, ktorí vyberajú spatosimo, a Úradom civilného letectva, ktorému ho odvádzajú, a vzťahom medzi týmto úradom a letiskami v Grécku (vrátane letiska AIA), ktorým je poskytované financovanie z dane spatosimo vypočítané na základe počtu prepravených cestujúcich. Pokiaľ ide o mechanizmus výberu dane, leteckí dopravcovia ju vyberajú od svojich cestujúcich a potom ju odvádzajú štátu. Takto vybraná daň, ktorá nebola odvedená štátu, je dlhom voči štátu a podlieha všeobecnému ustanoveniu „Kódexu výberu dlhov voči štátu“ (KEDE). To bola aj situácia v prípade uvedenej sumy 26 001 473,33 EUR, ktorú spoločnosť Olympic Airways nezaplatila včas, ale neskôr bola splatená v splátkach spolu so všetkými uplatniteľnými úrokmi z omeškania a pokutami.
            
         
               (62)
            
            
               Mechanizmus výberu bol nezávislý od mechanizmu vyplácania, v rámci ktorého grécky štát (prostredníctvom Úradu civilného letectva) vyplácal letiskám príslušné sumy. Hoci tieto dva mechanizmy mali fungovať súčasne a jeden mal financovať druhý, povinnosť gréckeho štátu platiť letiskám nezávisela od jeho schopnosti vyberať sumy splatné leteckými dopravcami. V dôsledku toho sa vyskytli situácie, keď bol štát nútený poskytnúť sumy, ktoré zatiaľ ešte neboli vybrané. Hoci štát nebol s touto situáciou spokojný, nešlo o štátnu pomoc, keďže leteckí dopravcovia neboli zbavení povinnosti platiť (vrátane úrokov z omeškania a penále). V konkrétnom prípade uvedenom v oznámení o začatí konania bol grécky štát nútený z dôvodu obmedzenia peňažných tokov zmeniť percentuálny podiel rozdelenia dane spatosimo medzi jednotlivé letiská tak, že poskytol väčší podiel letisku AIA (čo malo za následok krátkodobé zníženie platieb splatných ostatným letiskám). Bolo to nevyhnutné, pretože finančnú situáciu letiska AIA sledovala Európska investičná banka a komerční veritelia, pričom pre problém, či spoločnosť Olympic Airways platila svoje dlžné sumy, bol tento krok irelevantný.
            
         
               (63)
            
            
               Grécky štát uviedol, že Komisia uviedla neplatenie dane spatosimo ako jediný dôkaz neplatenia záväzkov zo strany spoločnosti Olympic Airways voči štátu.
            
         
               (64)
            
            
               Pokiaľ ide o špeciálny účet stanovený zákonom č. 3185/2003 grécke orgány konštatovali, že preddavková platba v prospech spoločnosti Olympic Airways vo výške 130 312 450 EUR bola dočasným opatrením a bolo to niečo, čo by urobil každý obozretný investor v trhovom hospodárstve. V čase predaja spoločnosti Olympic Airlines sa všetky vopred vyplatené sumy vrátia na špeciálny účet. Grécke orgány ďalej vysvetlili, že akcie spoločnosti Olympic Airlines už nepatria do skupiny Olympic Airways, ale štátu. Keďže však hodnota spoločnosti Olympic Airways poklesla o hodnotu leteckej divízie, poskytnutie určitej preddavkovej platby v prospech spoločnosti Olympic Airways, ktorá nepresahuje hodnotu jej „strateného“ majetku, bolo primeraným a vhodným opatrením na účely reštrukturalizácie a privatizácie.
            
         
               (65)
            
            
               V prípade, že výnos z predaja spoločnosti Olympic Airlines nebude stačiť na splatenie vopred zaplatenej sumy vo výške 130 312 450 EUR, rozdiel sa vyrovná z predaja neleteckých činností. V zákone č. 3185/2003 sa ustanovuje, že výnosy z predaja týchto divízií sa zaplatia na špeciálny účet. V prípade, že finančné záväzky spoločnosti Olympic Airways presiahnu nominálnu hodnotu základného imania spoločností, ktoré sa majú predať, potom sa uplatní grécky zákon o platobnej neschopnosti a veritelia si môžu zodpovedajúco uplatniť svoje príslušné nároky.
            
         
               (66)
            
            
               Všetky sumy z predaja, z ktorého výnosy presiahnu nominálnu hodnotu základného imania predaných spoločností, zostanú štátu a spoločnosť Olympic Airways ich nebude môcť použiť. Spoločnosť Olympic Airways bude mať prístup k účtu len na účely splnenia svojich záväzkov súvisiacich s odstupným a dôchodkovým zabezpečením a na krytie finančných záväzkov spoločností Olympic Airways a Olympic Aviation počas procesu reštrukturalizácie a likvidácie.
            
         
               (67)
            
            
               Grécke orgány konštatovali, že zákon č. 3185/2003 bol pokusom o maximalizáciu hodnoty majetkovej účasti s cieľom maximalizovať vrátenie pomoci a návratnosť investícií. V prípade konkurzu by ochrana veriteľov nebola lepšia.
            
         
               (68)
            
            
               Alternatívne, ak by Komisia dospela k názoru, že „preddavková platba“ nebola v súlade s tým, čo by urobil súkromný investor v trhovom hospodárstve, aby maximalizoval vrátenie pomoci a návratnosť investícií, potom by grécke orgány požiadali Komisiu, aby zvážila, či preddavková platba predstavovala z hľadiska usmernení na záchranu a reštrukturalizáciu pomoc na záchranu zlučiteľnú so spoločným trhom podľa článku 87 ods. 3 písm. c). V tom prípade by grécke orgány chceli uviesť, že podmienky na poskytnutie pomoci na záchranu boli po decembri 2003 splnené, čo možno doložiť obchodnými plánmi a inými dokumentmi.
            
         
               (69)
            
            
               Pokiaľ ide o otázku možnej pomoci budúcim kupujúcim ktorejkoľvek zo spoločností zo skupiny Olympic, grécke orgány chceli Komisiu uistiť o svojom úmysle predať spoločnosť Olympic Airlines a akékoľvek jej ďalšie divízie alebo predmety podnikania za trhové ceny a uskutočnilo by sa to v súlade s platným gréckym právom a právom Spoločenstva.
            
         
               (70)
            
            
               Grécke orgány nesúhlasili so závermi, že grécky štát chcel chrániť spoločnosť Olympic Airlines pred vymáhaním splnenia rozhodnutia z roku 2002 tým, že zakázal všetkým prípadným veriteľom spoločnosti Olympic Airways podať žalobu proti spoločnosti Olympic Airlines. Tvrdili, že to nebol ich úmysel, ich úmyslom bola maximalizácia vrátenia investícií. Vysvetlili, že špeciálny účet funguje tak, aby sa zabezpečilo, že sumy do výšky nominálnej hodnoty majetkovej účasti v spoločnosti Olympic Airlines budú k dispozícii spoločnosti Olympic Airways a jej veriteľom, aby sa zabezpečila primeraná úroveň ochrany. Grécko zdôraznilo, že bolo oprávnené rozhodnúť o najvhodnejších spôsoboch reštrukturalizácie a privatizácie a že zavedenie zabezpečenia s cieľom zaistiť, aby veritelia Olympic Airways mali aspoň takú istú úroveň ochrany, akú by mali za iných podmienok, bolo legitímnym konaním Grécka. Ochrana veriteľov by sa nemala zamieňať s povinnosťou vrátiť pomoc podľa rozhodnutia z roku 2002.
            
         
               (71)
            
            
               Grécko nesúhlasilo ani so záverom Komisie, že vytvorenie spoločnosti Olympic Airlines nie je riešením, pretože jej životaschopnosť nie je zaručená. Grécko uviedlo, že je presvedčené, že spoločnosť Olympic Airlines bude úspešná.
            
         
               (72)
            
            
               Pokiaľ ide o navrhované dlhé obdobie realizácie celkovej reštrukturalizácie a privatizácie, Grécko uviedlo, že berie na vedomie obavy Komisie a pokúsi sa tento proces urýchliť, keď to bude možné. Úmyslom Grécka bolo predložiť Komisii nový časový harmonogram realizácie plánu na reštrukturalizáciu a privatizáciu a následnej likvidácie spoločnosti Olympic Airways.
            
         
               (73)
            
            
               Pokiaľ ide o otázku ostatných zákonov poskytujúcich spoločnosti Olympic Airways osobitné výnimky alebo imunity, Grécko znova zdôraznilo, že ustanovenia zákona č. 96/1975 udeľujúce osobitné výsady spoločnosti Olympic Airways (v oblastiach platenia poplatkov z transakcií, výnimky z platenia správnych poplatkov a poplatkov za leteckú prepravu a v oblasti štátnych záruk) boli zrušené a spoločnosť Olympic Airways je povinná platiť všetky všeobecne uplatniteľné dane a poplatky a pôsobí v prostredí trhového hospodárstva.
            
         4.2.   PRIPOMIENKY TRETÍCH STRÁN
   
   
               (74)
            
            
               Po uverejnení listu adresovaného gréckym orgánom v Úradnom vestníku Európskej únie boli v stanovenej lehote prijaté pripomienky od ďalších dvoch zainteresovaných strán.
            
         4.2.1.   AEGEAN AIRLINES
   
               (75)
            
            
               Prvý súbor pripomienok predložil grécky letecký dopravca Aegean Airlines (ďalej len „Aegean“). Išlo o tieto pripomienky.
            
         
               (76)
            
            
               Spoločnosť Aegean tvrdila, že počas prvého roku činnosti na letisku AIA uhrádzala spoločnosť Olympic Airways menej ako 30 % svojich záväzkov voči letisku AIA, že medzi letiskom AIA a spoločnosťou Olympic Airways (najväčším individuálnym zákazníkom letiska AIA – 35 %) boli uzavreté dohody a že boli zaregistrované dve prioritné hypotéky na tri lietadlá spoločnosti Olympic Airways v prospech letiska AIA na zabezpečenie uhrádzania súm prevyšujúcich 29 mil. EUR plus úroky a výdavky. Spoločnosť Aegean odhadovala záväzok spoločnosti Olympic Airways po lehote splatnosti voči letisku AIA rádovo vo výške 70 – 80 mil. EUR. Spoločnosť Aegean ďalej tvrdila, že letisko AIA, ktorého 55 % akcií vlastní štát, pripustilo, aby spoločnostiam Olympic Airways a Olympic Airlines vznikli voči tomuto letisku značné dlhy, pričom ostatné letecké spoločnosti túto možnosť nemali. Spoločnosť Aegean odhaduje, že ak by tie isté prostriedky boli poskytnuté jej, získala by prevádzkový kapitál vo výške 40 – 50 mil. EUR.
            
         
               (77)
            
            
               Spoločnosť Aegean uviedla, že spoločnosť Olympic Aviation zaznamenala straty 32,2 mil. EUR, čo zodpovedalo 39 % jej príjmov dosahujúcich 83 mil. EUR, a to napriek tomu, že získala od gréckeho štátu kompenzáciu vo výške 8,2 mil. EUR za „včasné premiestnenie“ jej činností z letiska Ellinikon na letisko AIA. Dlhy spoločnosti Olympic Aviation voči spoločnosti Olympic Airways vzrástli zo 68 mil. EUR v roku 2000 na 127 mil. EUR na konci roka 2002. Spoločnosť Olympic Airways nekonsolidovala v rokoch 2001 a 2002 účty spoločnosti Olympic Aviation a spoločnosť Aegean je toho názoru, že dôvodom bolo dosiahnuť, aby účtovné knihy materskej spoločnosti vyzerali lepšie.
            
         
               (78)
            
            
               Spoločnosť Aegean uviedla aj niekoľko ukazovateľov ziskovosti spoločnosti Olympic Airways v roku 2003. Podľa verejne dostupných informácií o leteckej doprave, letecká doprava zabezpečovaná spoločnosťou Olympic Airways poklesla v roku 2003 o 8 %, zatiaľ čo jej koeficient zaťaženia poklesol o 5 %. Pokles bol najvýraznejší v európskej sieti, kde predstavoval 14,4 %, zatiaľ čo počet obchodných cestujúcich poklesol o 26 %. Podľa názoru spoločnosti Aegean tento pokles počtu cestujúcich spolu s čoraz problematickejšou situáciou na trhu (rastúce ceny paliva, zvýšená konkurencia zo strany nízkonákladových prepravcov) znamená, že sa finančná situácia skupiny OAG v priebehu roku 2003 musela zhoršiť.
            
         
               (79)
            
            
               Spoločnosť Aegean vyjadrila podozrenie, že nová spoločnosť neplatila (alebo neplatila dostatočne) za služby, ktoré jej poskytovala spoločnosť Olympic Airways Services.
            
         
               (80)
            
            
               Podľa spoločnosti Aegean preddavková platba vo výške 130 312 450 mil. EUR zložená na špeciálnom účte sa vyčerpala za osem mesiacov.
            
         
               (81)
            
            
               Bol prijatý nový zákon (zákon č. 3259/2004), ktorý chránil spoločnosti Olympic Airways Services a Olympic Aviation pred exekučným konaním proti nim. Podľa tohto zákona sa do 28. februára 2005 nezačne žiadne exekučné konanie na majetok (hnuteľný alebo nehnuteľný) spoločnosti Olympic Airways Services alebo spoločnosti Olympic Aviation, ani sa nevydá žiadne nariadenie predbežného opatrenia ani v Grécku, ani mimo Grécka. Dôvodom prijatia tohto zákona bolo zrejme to, že určití veritelia zadržali jedno lietadlo Airbus 300-600 a hrozili, že ho predajú na úhradu svojho dlhu.
            
         
               (82)
            
            
               Spoločnosť Aegean sa sťažovala, že grécky štát automaticky, bez verejnej súťaže pridelil spoločnosti Olympic Airlines trasy spoločnosti Olympic Aviation, ktoré boli predmetom záväzkov poskytovania služieb vo verejnom záujme uložených tejto spoločnosti. Okrem toho, všetky práva spoločnosti Olympic Airways na prepravu do štátov, ktoré nepatria do EHP, prevzala nová spoločnosť bez prehodnotenia kritérií na pridelenie, hoci aj ďalšie letecké spoločnosti vrátane spoločnosti Aegean prejavili záujem, aby im boli tieto práva pridelené.
            
         
               (83)
            
            
               Spoločnosť Aegean zastávala názor, že prevod aktív na spoločnosť Olympic Airlines bez zodpovedajúcich záväzkov mohol byť nezlučiteľný so zmluvou i gréckou ústavou.
            
         
               (84)
            
            
               Podľa tlačových správ vznikli spoločnosti Macedonian pred transformáciou na spoločnosť Olympic Airlines daňové záväzky celkovo vo výške 3,5 mld. GRD. Spoločnosť Aegean tvrdila, že grécky štát si voči spoločnosti Olympic Airlines neuplatnil v súvislosti s touto sumou žiadny nárok.
            
         4.2.2.   RYANAIR
   
               (85)
            
            
               Pripomienky prišli aj od írskej nízkonákladovej leteckej spoločnosti Ryanair. Ryanair predložil niekoľko všeobecných pripomienok týkajúcich sa uplatňovania pravidiel Spoločenstva o štátnej pomoci v členských štátoch iných ako je Grécko a v súvislosti s leteckými spoločnosťami inými ako je Olympic. Pokiaľ ide o tento prípad, spoločnosť Ryanair najprv poznamenala, že nemohla vzniesť pripomienky k listu, ktorý zaslala grécka vláda, pretože nebol k dispozícii jeho preklad do anglického jazyka.
            
         
               (86)
            
            
               Spoločnosť Ryanair ďalej uviedla, že v pôvodnom zisťovaní týkajúcom sa spoločnosti Olympic Airways sa zistilo, že spoločnosť Olympic Airways získala štátnu pomoc vyššiu ako 1 mld. EUR a napriek tomu sa od nej vyžaduje, aby gréckemu štátu splatila len 200 mil. EUR. Ostatné letecké spoločnosti boli nútené dotovať krachujúceho národného dopravcu prostredníctvom vyšších leteckých poplatkov, pretože spoločnosti Olympic Airways bol povolený odklad, pokiaľ ide o platenie týchto poplatkov. Podľa názoru spoločnosti Ryanair pokračujúca neoprávnená podpora poskytovaná tejto krachujúcej národnej leteckej spoločnosti vážne oslabovala možnosť nových a efektívnejších dopravcov vstúpiť na trh. Označila vytvorenie novej leteckej spoločnosti zbavenej dlhov za neprijateľné a zaujímala sa, či sa pri žiadosti o udelenie osvedčenia leteckého prevádzkovateľa novej spoločnosti použil bežný postup podľa článku 4 nariadenia Rady (EHS) č. 2407/92 z 23. júla 1992 o licenciách leteckých spoločností (10). Záverom spoločnosť Ryanair uviedla, že Grécku by sa nemalo povoliť opäť obchádzať pravidlá a pokračovať v podpore krachujúcej národnej leteckej spoločnosti.
            
         4.3.   ODPOVEĎ GRÉCKA NA PRIPOMIENKY TRETÍCH STRÁN
   
   
               (87)
            
            
               Grécko vyjadrilo názor, že informácie uvedené v pripomienkach predložených tretími stranami sú nepresné a k zisťovaniu neprispeli ničím novým. Grécke orgány opätovne uviedli, že predchádzajúci proces privatizácie leteckej spoločnosti sa skončil 6. októbra 2004 a že bola vymenovaná nová skupina poradcov pre privatizáciu spoločnosti Olympic Airlines, ako aj ostatných predmetov podnikania a divízií. Nová skupina poradcov už začala pracovať a pokrok sa dosiahol vo „fáze návrhu“. Bol vypracovaný aj orientačný harmonogram privatizácie.
            
         
               (88)
            
            
               Ku konkrétnym pripomienkam vzneseným tretími osobami Grécko uviedlo tieto odpovede:
            
         4.3.1.   PRIPOMIENKY LETECKEJ SPOLOČNOSTI AEGEAN AIRLINES
   
               (89)
            
            
               Pokiaľ ide o údajné prednostné zaobchádzanie so spoločnosťou Olympic Airways na letisku AIA, touto záležitosťou sa už zaoberal Súdny dvor (vec C-415/03, Komisia/Grécko) v rámci súčasného vyšetrovania vo veci štátnej pomoci a v rámci ďalšieho vyšetrovania vo veci štátnej pomoci (vec NN 27/1996 Výstavba a využívanie aténskeho medzinárodného letiska). Hoci 55 % letiska AIA vlastní štát, je prevádzkované ako nezávislý súkromný podnik nepodliehajúci pri svojej každodennej činnosti kontrole zo strany vlády. Bolo preto výlučne zodpovedné za vyberanie letiskových poplatkov a za opatrenia na úhradu omeškaných platieb. Z deviatich riaditeľov letiska AIA boli štyria vymenovaní štátom, štyria stavebnými investormi a jeden bol nezávislou osobou. Grécko zopakovalo, že už vysvetlilo otázky týkajúce sa oneskorených platieb dane spatosimo.
            
         
               (90)
            
            
               K otázke možného dotovania spoločnosti Olympic Airlines vo forme neplatenia dlhov spoločnosti Olympic Airways Services Grécke orgány uviedli, že všetky služby, ktoré poskytovala spoločnosť Olympic Airways Services spoločnosti Olympic Airlines, boli poskytované za trhových podmienok. Grécke orgány predložili určité listinné dôkazy platieb spoločnosti Olympic Airlines v prospech spoločnosti Olympic Airways.
            
         
               (91)
            
            
               Grécko poskytlo doklady na podporu svojho tvrdenia, že spoločnosť Olympic Airlines nemá žiadne neuhradené platby voči žiadnemu štátnemu subjektu. V tejto súvislosti boli predložené dôkazy týkajúce sa aktuálnych platieb daňovým orgánom v súvislosti s daňou z príjmov zo závislej činnosti (FMY), DPH, letiskovými poplatkami (na letisku AIA a iných letiskách), daňou spatosimo a príspevkami na sociálne zabezpečenie (IKA).
            
         
               (92)
            
            
               Grécko konštatovalo, že sumy na špeciálnom účte sa používali v súlade s ustanoveniami zákona č. 3185/2003. Preddavková platba pripísaná na účet bola podľa neho krátkodobým opatrením, ktoré by prijal každý obozretný investor v trhovom hospodárstve. Táto preddavková platba sa využila najmä na mzdy v spoločnostiach Olympic Airways a Olympic Aviation, náklady na prenájom lietadiel a náklady na predčasný odchod zamestnancov spoločností Olympic Airways a Olympic Aviation do dôchodku.
            
         
               (93)
            
            
               Spoločnosť Olympic Airlines nedostala žiadne finančné prostriedky zo špeciálneho účtu ani priamo, ani nepriamo. Grécke orgány takisto rázne popierali tvrdenie, že na spoločnosť Olympic Airlines neboli pri jej vzniku prevedené žiadne záväzky.
            
         
               (94)
            
            
               Suma 130 312 450 EUR bola poskytnutá v splátkach počas obdobia od 24. decembra 2003 do 13. mája 2004 (obdobia kratšieho ako šesť mesiacov). Bola vyplatená tak, že v prípade, ak by Komisia rozhodla, že predstavuje štátnu pomoc v zmysle článku 87 ods. 1 zmluvy, potom by boli splnené všetky podmienky, aby ju bolo možné klasifikovať ako pomoc na záchranu. Na podporu svojho tvrdenia, že hotovostný preddavok by mohol predstavovať pomoc na záchranu, Grécko poukazuje na skutočnosť, že:
               
                           —
                        
                        
                           Spoločnosť Olympic Airways bola firmou v ťažkostiach v zmysle usmernení,
                        
                     
                           —
                        
                        
                           preddavková platba v prospech spoločnosti Olympic Airways predstavovala podporu likvidity,
                        
                     
                           —
                        
                        
                           očakávalo sa, že preddavkové sumy poskytnuté na podporu likvidity sa splatia počas obdobia, ktoré nebude trvať dlhšie ako 12 mesiacov po vyplatení poslednej splátky spoločnosti Olympic Airways. Posledná splátka bola vyplatená v máji 2004 a splatenie sa malo uskutočniť po privatizácii spoločnosti Olympic Airlines v máji 2005,
                        
                     
                           —
                        
                        
                           poskytnutím pomoci na záchranu sa predišlo vážnym sociálnym problémom v Grécku,
                        
                     
                           —
                        
                        
                           spoločnosť Olympic Airways prestala byť leteckým dopravcom a prevádzkuje len neletecké služby, aby sa obmedzili účinky presahovania do ostatných členských štátov,
                        
                     
                           —
                        
                        
                           preddavková platba bola potrebná na udržanie spoločnosti v činnosti na obmedzené obdobie, na ktoré bola poskytnutá; suma bola primeraná a porovnateľná s ostatnými sumami pomoci na záchranu schválenými Komisiou pre iné podniky podobnej veľkosti alebo podniky pôsobiace v tej istej oblasti.
                        
                     
         
               (95)
            
            
               Podľa názoru Grécka nový zákon, ktorý chráni spoločnosti Olympic Airways Services a Olympic Aviation pred exekučnými konaniami proti nim (zákon č. 3259/2004), bol nevyhnutný na zabezpečenie procesu privatizácie. Toto dočasné opatrenie nezbavilo veriteľov ich práv, ale pozastavilo na obmedzené obdobie exekučné konania. Táto dočasná ochrana pred veriteľmi sa nevzťahovala na grécky štát ani na ostatné verejné orgány a vzťahovala sa len na spoločnosti Olympic Airways a Olympic Aviation. Toto opatrenie nepredstavovalo štátnu pomoc, pretože nepredpokladalo žiadny prevod štátnych prostriedkov (podľa zákona č. 3185/2003 mohli veritelia po odštiepení podať žalobu proti spoločnosti Olympic Airlines len v súvislosti s tými dlhmi, ktoré boli prevedené na spoločnosť Olympic Airlines).
            
         
               (96)
            
            
               Podľa názoru Grécka prevod záväzkov poskytovať služby vo verejnom záujme a práv na označenie vyplývajúcich z dvojstranných dohôd na spoločnosť Olympic Airlines sa uskutočnil prevodom práv v súlade s gréckym právom obchodných spoločností. Dané trasy prevádzkovala buď spoločnosť Olympic Airways alebo spoločnosť Olympic Aviation a letecké divízie týchto spoločností sa previedli na spoločnosť Olympic Airlines.
            
         
               (97)
            
            
               Pokiaľ ide o údajných 3,5 mld. GRD daňových nedoplatkov spoločnosti Macedonian Grécko vysvetlilo, že daňové nedoplatky týkajúce sa obdobia 1993 – 1997 boli predmetom súdneho konania. Predmetná suma vrátane poplatkov a penále predstavovala 9 106 481,75 EUR a konanie vo veci ešte prebiehalo. Spoločnosť si na svojich účtoch vytvorila príslušnú rezervu na tento záväzok, kým nebudú známe výsledky konania.
            
         4.3.2.   PRIPOMIENKY SPOLOČNOSTI RYANAIR
   
               (98)
            
            
               Grécko úplne odmietlo pripomienky spoločnosti Raynair a uviedlo, že spoločnosť Ryanair nepôsobí na gréckom trhu, nekonkuruje spoločnosti Olympic Airlines a využíva toto konanie na podporu argumentov týkajúcich sa jej vlastných prebiehajúcich diskusií s Komisiou.
            
         4.4.   PRIPOMIENKY PREDLOŽENÉ GRÉCKOM PO PRIJATÍ FORMÁLNEJ VÝZVY TÝKAJÚCEJ SA PRÍKAZU O POZASTAVENÍ POMOCI
   
   
               (99)
            
            
               Komisia poslala 11. októbra 2004 formálnu výzvu, v ktorej informovala Grécko o svojom úmysle vydať príkaz na pozastavenie pomoci, v ktorom bude od Grécka vyžadovať, aby pozastavilo akúkoľvek neoprávnenú pomoc dovtedy, kým nebude môcť prijať rozhodnutie o jej zlučiteľnosti. Vo výzve informovala Grécko, že ak do desiatich dní od prijatia výzvy Komisia nedostane uspokojivé informácie preukazujúce, že Grécko už nevykonáva platby v prospech spoločnosti Olympic Airways, má v úmysle tento príkaz vydať. Grécko bolo tiež vyzvané, aby v súvislosti s touto záležitosťou predložilo svoje pripomienky.
            
         
               (100)
            
            
               Grécke orgány odpovedali na formálnu výzvu 28. októbra 2004. Grécko vyhlásilo, že vydanie príkazu v tomto štádiu by bolo neprimerané a neoprávnené a vážne by ohrozilo súčasné intenzívne úsilie Grécka zamerané na nájdenie riešenia problému týchto spoločností. Ďalej v súvislosti s podstatnými otázkami, ktoré vzniesla Komisia vo formálnej výzve, uviedlo, že vzhľadom na skutočnosť, že spoločnosť Olympic Airways už nebola leteckým dopravcom, daň spatosimo už nevyberala. V súvislosti so „špeciálnym účtom“ a vyplatením sumy 130 312 450 EUR z tohto účtu v prospech spoločnosti Olympic Airlines Grécko uviedlo, že išlo o konanie obozretného investora alebo eventuálne vyplatenie pomoci na záchranu. Grécke orgány konštatovali, že nevidia potrebu vydania príkazu na pozastavenie pomoci v tomto štádiu konania vo veci formálneho zisťovania a nepociťujú významnú zmenu okolností od začatia konania ani nevidia dôkaz závažnej a nenapraviteľnej škody, ktorá by si vyžadovala takýto príkaz.
            
         4.5.   PRIPOMIENKY PREDLOŽENÉ GRÉCKOM PO VYDANÍ ROZSUDKU VO VECI C-415/03 KOMISIA/GRÉCKO
   
   
               (101)
            
            
               Ako už bolo uvedené, Komisia sa 23. mája 2005 písomne obrátila na grécke orgány so žiadosťou o informácie o opatreniach, ktoré malo Grécko prijať na zabezpečenie splnenia rozsudku Súdneho dvora z vo veci C-415/03 Komisia/Grécko.
            
         
               (102)
            
            
               Grécke orgány odpovedali listom z 2. júna 2005. Aj keď sa tento list týkal najmä problému vrátenia pomoci na základe rozhodnutia z roku 2002, bude jeho časť súvisiaca s reštrukturalizáciou a navrhovanou privatizáciou, ktoré sú predmetom tohto konania vo veci zisťovania, zohľadnená v tomto rozhodnutí.
            
         
               (103)
            
            
               Grécke orgány najprv chceli vzniesť určité otázky týkajúce sa vrátenia pomoci spoločnosťou Olympic Airways. Grécke orgány poukázali na to, že hoci sa v bode 33 rozsudku Súdneho dvora uvádza, že „v rámci predmetnej činnosti sa previedli všetky aktíva spoločnosti Olympic Airways … na novú spoločnosť Olympic Airlines,“ nebolo to správne tvrdenie, keďže niekoľko významných aktív zostalo v spoločnosti Olympic Airways, ktorá bola aj naďalej aktívna na niekoľkých trhoch.
            
         
               (104)
            
            
               Spoločnosti v rámci skupiny OAG boli v procese privatizácie a podrobnosti o tejto privatizácii už boli útvarom Komisie oznámené. Úmyslom gréckych orgánov bolo v plnom rozsahu dosiahnuť vrátenie pomoci a po predaji aktív spoločnosti Olympic Airlines by výnosy išli priamo gréckemu štátu. Ak by tieto výnosy nestačili na dosiahnutie vrátenia pomoci, potom by sa použili výnosy z predaja spoločností skupiny Olympic Airways zložené na špeciálnom účte v mene gréckeho štátu. Po vyčerpaní všetkých týchto kanálov mali grécke orgány v úmysle uskutočniť likvidáciu spoločnosti Olympic Airways.
            
         
               (105)
            
            
               Grécko sa zaviazalo, že v prípade, že tržby z predaja spoločnosti Olympic Airlines by v plnom rozsahu nestačili na uspokojenie vrátenia pomoci, žiadne všeobecné alebo osobitné ustanovenie gréckeho práva nebude chrániť „nástupnícke spoločnosti“ (výslovne vrátane spoločnosti Olympic Airlines) pred povinnosťou vrátiť pomoc, ktorú im ukladá rozhodnutie Komisie z decembra 2002. Konkrétnejšie, pokiaľ ide o osobitné ustanovenie zákona č. 3185/2003, ktoré poskytuje spoločnosti Olympic Airlines ochranu pred veriteľmi v súvislosti s dlhmi spoločnosti Olympic Airways vzniknutými pred reštrukturalizáciou, sa v liste ďalej uvádza „dokonca ani grécky štát nemôže od spoločnosti Olympic Airlines vymáhať dlhy spoločnosti Olympic Airways“ a že nadradenosť práva Spoločenstva znamená, že v súvislosti s vymáhaním vrátenia pomoci sa toto ustanovenie nemôže použiť na zmarenie vplyvu rozhodnutia Komisie a pravidiel Spoločenstva o štátnej pomoci.
            
         
               (106)
            
            
               Grécke orgány objasnili, že účelom tohto ustanovenia bolo chrániť spoločnosť Olympic Airlines počas reštrukturalizácie, a nie chrániť ju pred možnou povinnosťou vrátiť pomoc podľa rozhodnutia z roku 2002. Podľa názoru Grécka možná budúca zodpovednosť za vrátenie pomoci spoločnosťou Olympic Airlines, ak by sa vrátenie pomoci v plnom rozsahu neuskutočnilo na úrovni skupiny Olympic Airways, by nebola možná v prípade, ak by sa nástupnícka spoločnosť predala za primeranú trhovú cenu na základe pôsobnosti usmernenia Komisie k procesu privatizácie.
            
         5.   VÝSLEDKY ODBORNEJ ŠTÚDIE, KTORÚ SI VYŽIADALA KOMISIA
   
   
               (107)
            
            
               Skôr ako sa Komisia mohla zaoberať hodnotením bodov vznesených pri začatí konania a informácií poskytnutých gréckymi orgánmi a tretími stranami, bolo potrebné preskúmať súčasnú ekonomickú a finančnú situáciu spoločností Olympic Airways (Olympic Airways Services) a Olympic Airlines a pokrok, ktorý sa dosiahol pri reštrukturalizácii a privatizácii.
            
         
               (108)
            
            
               Za týmto účelom Komisia poverila nezávislých expertov, spoločnosť Moore Stephens, aby vypracovali štúdiu o doterajšom priebehu reštrukturalizácie, činností a privatizácie jednotlivých spoločností skupiny Olympic Airways a predložili svoje zistenia skutočností, ktoré sa udiali od reštrukturalizácie.
            
         
               (109)
            
            
               Spoločnosť Moore Stephens (ďalej len „experti“) uskutočnila svoju štúdiu v Aténach v období od 9. do 26. mája 2005. Pomáhali im grécke orgány a ich poradcovia a tiež skutočnosť, že orgány a ich privatizační poradcovia pripravili databázu, takže potenciálni kupujúci, ktorí sa zapojili do procesu privatizácie mohli uskutočniť svoj vlastný výskum.
            
         5.1.   ZÁVERY EXPERTOV TÝKAJÚCE SA REŠTRUKTURALIZÁCIE
   
   
               (110)
            
            
               Experti preskúmali proces reštrukturalizácie a spôsob oceňovania aktív a pasív, ktoré sa mali previesť na spoločnosť Olympic Airlines a ktoré mali byť ponechané spoločnosti Olympic Airways, a dospeli k názoru, že určité položky nie sú v súlade ani s gréckymi, ani s medzinárodnými všeobecne uznávanými účtovnými zásadami (VUÚZ). Zistili, že v súvahe spoločnosti Olympic Airways bola pred reštrukturalizáciou uvedená suma 30 mil. EUR nazvaná goodwill. Táto suma bola ocenením obchodnej známky Olympic, loga Olympic, ochrannej známky spoločnosti Olympic Airlines a prevádzkových intervalov a dvojstranných dohôd zo strany vedenia spoločnosti. Ani grécke, ani medzinárodné VUÚZ neumožňujú, aby bol nehmotný majetok vytvorený vlastnou činnosťou alebo goodwill vykázaný v súvahe.
            
         
               (111)
            
            
               Ďalšie možné pochybnosti sa týkali ocenenia lietadiel. V čase odčlenenia boli lietadlá a motory pre lietadlá vlastnené spoločnosťami Olympic Airways a Olympic Aviation precenené na základe ich aktuálnej trhovej hodnoty. Urobila tak 1. októbra 2003 medzinárodná letecká konzultačná spoločnosť Airclaims Ltd., a výsledkom bolo zvýšenie hodnoty o približne 43,2 mil. EUR nad skutočnou odpísanou hodnotou.
            
         
               (112)
            
            
               Experti poukázali na to, že počiatočná súvaha spoločnosti Olympic Airlines neobsahovala prostriedky vyčlenené na sporné pohľadávky z obchodného styku. Zatiaľ čo vedenie spoločnosti Olympic Airlines bolo presvedčené, že všetky prevedené zostatky sa vyberú, experti sa domnievali, že je nereálne predpokladať nulovú úroveň nedobytných pohľadávok. Ďalšia suma vo výške 825 020 EUR označená ako „sporné pohľadávky“ bola zahrnutá do súvahy spoločnosti Macedonian pri transformácii. Experti zastávali názor, že bolo nerozvážne zahrnúť túto položku medzi aktíva.
            
         
               (113)
            
            
               Otváracia súvaha spoločnosti Olympic Airlines obsahovala aktíva 7,9 mil. EUR od spoločnosti Olympic Airways, podľa odhadu vedenia, ktoré boli predtým dlhom voči spoločnosti Macedonian. Zodpovedajúce pasíva neboli na spoločnosť Olympic Airlines prevedené, pretože ustanovenia zákona č. 3185/2003 umožňovali, aby pasíva boli ponechané spoločnosti Olympic Airways.
            
         
               (114)
            
            
               Do počiatočnej súvahy bola zahrnutá položka „rôzne pohľadávky“ vo výške 24,4 milióna EUR, ktorá sa týkala sumy splatnej spoločnosťou Olympic Airways v súvislosti s očakávanými čistými výnosmi z predaja dvoch lietadiel A300-600 vlastnených spoločnosťou Olympic Airways, ktoré zostali v súvahe spoločnosti Olympic Airways a boli prenajaté spoločnosti Olympic Airlines. Ani podľa gréckych, ani podľa medzinárodných VUÚZ nie je možné očakávať pohľadávku, ktorá súvisí s predajom dlhodobého majetku, ktorý spoločnosť nevlastní a ku ktorému zatiaľ nedošlo. Keďže sa zdá, že spoločnosť Olympic Airlines niesla náklady a využívala výhody vlastníctva týchto lietadiel, lietadlá mohli byť prevedené na spoločnosť Olympic Airlines spolu s ostatnými lietadlami za účtovnú hodnotu 19,2 mil. EUR.
            
         
               (115)
            
            
               Experti ďalej potvrdili, že v súvahe spoločnosti Olympic Airlines chýbala väčšina pasív z leteckých činností, ktoré existovali v spoločnostiach Olympic Airways a Olympic Aviation. Podľa gréckeho práva obchodných spoločností sa musia previesť všetky aktíva a pasíva týkajúce sa činností, ktoré sa odčlenili v rámci reštrukturalizácie spoločnosti. Aj keď tento proces zahŕňal nevyhnutný stupeň subjektivity, právne predpisy neumožňovali vedeniu spoločnosti, aby postupovalo selektívne pri prevode aktív a pasív. Zákon č. 3185/2003 však obsahoval ustanovenia, ktoré vedeniu skupiny Olympic Airways umožnili selektívne uprednostniť vylúčenie pasív zo súvahy odčlenenej spoločnosti pred obvyklými požiadavkami právnych predpisov. Vedenie spoločnosti využilo zákon č. 3185/2003 na to, aby vylúčilo z odčlenenej spoločnosti všetky záväzky staršie ako jeden mesiac.
            
         
               (116)
            
            
               Experti urobili porovnanie prevedených pasív s tými, ktoré ostali spoločnosti Olympic Airlines, a to porovnaním výpisov z počiatočnej súvahy spoločnosti Olympic Airlines k 11. decembru 2003 s koncoročnými súvahami spoločností Olympic Airways a Olympic Aviation k 31.12.2003 (spoločnosti Olympic Airways a Olympic Aviation súvahu k 11. decembru 2003 nezostavovali).
               
                           VÝPISY ZO SÚVAH
                        
                        
                           Olympic Airlines
                        
                        
                           Olympic Airways
                        
                        
                           Olympic Aviation
                        
                        
                            
                        
                     
                            
                        
                        
                           11. december 2003
                        
                        
                           31. december 2003
                        
                        
                           31. december 2003
                        
                        
                            
                        
                     
                           
                              Rezerva na ukončenie činnosti
                           
                        
                     
                           Rezerva na dávky pri odchode do dôchodku
                        
                        
                           33 922 469
                        
                        
                           82 035 663
                        
                        
                           10 534 535
                        
                        
                           Poznámka 1
                        
                     
                           Ostatné
                        
                        
                           7 616
                        
                        
                           89 230 530
                        
                        
                           709 865
                        
                        
                           Poznámka 1
                        
                     
                            
                        
                        
                           
                              33 930 085
                           
                        
                        
                           
                              171 266 193
                           
                        
                        
                           
                              11 244 400
                           
                        
                        
                            
                        
                     
                           
                              Dlhodobé záväzky
                           
                        
                     
                           Bankové úvery
                        
                        
                           —
                        
                        
                           148 036 005
                        
                        
                           —
                        
                        
                           Poznámka 2/Poznámka 1
                        
                     
                           Ostatné dlhodobé záväzky
                        
                        
                           —
                        
                        
                           1 018 427
                        
                        
                           —
                        
                        
                           Poznámka 1
                        
                     
                            
                        
                        
                           
                              —
                           
                        
                        
                           
                              149 054 432
                           
                        
                        
                           
                              —
                           
                        
                        
                            
                        
                     
                           
                              Krátkodobé záväzky
                           
                        
                     
                           Dodávatelia
                        
                        
                           31 019 022
                        
                        
                           89 067 738
                        
                        
                           148 671 366
                        
                        
                           Poznámka 1
                        
                     
                           Krátkodobé bankové záväzky
                        
                        
                           —
                        
                        
                           14 504 809
                        
                        
                           —
                        
                        
                           Poznámka 3/Poznámka 1
                        
                     
                           Zálohy zákazníkov
                        
                        
                           824 482
                        
                        
                           —
                        
                        
                           392 413
                        
                        
                           Poznámka 1
                        
                     
                           Splatné dane a poplatky (vrátane letiskových poplatkov)
                        
                        
                           4 045 699
                        
                        
                           373 549 262
                        
                        
                           719 901
                        
                        
                           Poznámka 1
                        
                     
                           Splatné odvody na sociálne zabezpečenie
                        
                        
                           2 495 142
                        
                        
                           147 554 360
                        
                        
                           —
                        
                        
                           Poznámka 1
                        
                     
                           Obežná časť dlhodobých záväzkov
                        
                        
                           —
                        
                        
                           22 986 786
                        
                        
                           —
                        
                        
                           Poznámka 2/Poznámka 1
                        
                     
                           Splatné dividendy
                        
                        
                           514 739
                        
                        
                           —
                        
                        
                           —
                        
                        
                            
                        
                     
                           Sumy dlžné pridruženým spoločnostiam
                        
                        
                           —
                        
                        
                           4 745 844
                        
                        
                           —
                        
                        
                           Poznámka 1
                        
                     
                           Ostatní veritelia
                        
                        
                           7 009 156
                        
                        
                           65 838 943
                        
                        
                           617 392
                        
                        
                           Poznámka 1
                        
                     
                           Predplatené lístky
                        
                        
                           32 288 005
                        
                        
                           —
                        
                        
                           —
                        
                        
                            
                        
                     
                            
                        
                        
                           
                              78 196 245
                           
                        
                        
                           
                              718 247 742
                           
                        
                        
                           
                              150 401 072
                           
                        
                        
                            
                        
                     
                           
                              Výdavky a výnosy budúcich období
                           
                        
                     
                           Výdavky budúcich období
                        
                        
                           —
                        
                        
                           49 642 845
                        
                        
                           751 674
                        
                        
                           Poznámka 1
                        
                     
                           Ostatné výdavky a výnosy budúcich období
                        
                        
                           —
                        
                        
                           57 328 943
                        
                        
                           17 664 167
                        
                        
                           Poznámka 1
                        
                     
                            
                        
                        
                           
                              —
                           
                        
                        
                           
                              106 971 788
                           
                        
                        
                           
                              18 415 841
                           
                        
                        
                            
                        
                     
                           ZÁVÄZKY SPOLU
                        
                        
                           112 126 330
                        
                        
                           1 145 540 155
                        
                        
                           180 061 313
                        
                        
                            
                        
                     
                           
                                       Poznámka 1:
                                    
                                    
                                       Ponechané pasíva v súlade so zákonom č. 3185/2003.
                                    
                                 
                                       Poznámka 2:
                                    
                                    
                                       Úver od banky ABN Amro.
                                    
                                 
                                       Poznámka 3:
                                    
                                    
                                       Úver od banky Emporiki Bank splatený z výnosov vo výške 130 mil. EUR vo februári 2004.
                                    
                                 
                     
         
               (117)
            
            
               Experti tým preukázali, že na spoločnosť Olympic Airlines neboli prevedené žiadne dlhodobé záväzky a menej ako 10 % krátkodobých záväzkov. Všetky záväzky prevedené na spoločnosť Olympic Airlines (145 mil. EUR) predstavovali len 9,9 % celkových záväzkov všetkých troch spoločností (1 471 mil. EUR). Krátkodobé záväzky prevedené na spoločnosť Olympic Airlines (10 % celkových krátkodobých záväzkov) neboli staršie ako mesiac.
            
         
               (118)
            
            
               Najväčší podiel na strane záväzkov, ktoré ostali skupine Olympic Airways, tvorili záväzky na daniach a na sociálnom zabezpečení voči štátu vo výške 521 mil. EUR. Experti oznámili, že cieľom uvádzaného zámeru vedenia spoločnosti Olympic Airlines ponechať skupine Olympic Airways väčšinu záväzkov bolo umožniť leteckej spoločnosti, v jej novej podobe ako spoločnosti Olympic Airlines, pokračovať v obchodovaní a pristúpiť k privatizácii. Dospeli k záveru, že ak by vedenie skupiny Olympic Airways previedlo všetky záväzky leteckých divízií na spoločnosť Olympic Airlines, nová spoločnosť by čelila rovnakej kríze s likviditou, aká existovala v skupine Olympic Airways, čo by takmer isto viedlo k platobnej neschopnosti a zrušeniu leteckej spoločnosti. Inak povedané, reštrukturalizácia by nemala žiaden zmysel, ak by sa spolu s aktívami odčlenili aj všetky pasíva leteckých divízií skupiny Olympic Airways.
            
         
               (119)
            
            
               Pokiaľ ide o spoločnosť Macedonian, zo súvahy boli vylúčené daňové rezervy súvisiace so zisteniami daňového auditu, ktorý sa týkal rokov 1992 – 1997, vo výške 9,1 mil. EUR. Spoločnosť Macedonian nevytvorila žiadne daňové rezervy týkajúce sa rokov 1998 – 2003. Daňový audit sa zatiaľ neuskutočnil. Vedenie nevytvorilo rezervu, pretože bolo presvedčené, že za dané obdobie nevznikne zo zisku žiadna daňová povinnosť. Spoločnosť Macedonian dosiahla zisk v rokoch 2001, 2002 a 2003.
            
         
               (120)
            
            
               Experti dospeli k záveru, že došlo k nadhodnoteniu aktív, ktoré boli prevedené na spoločnosť Olympic Airlines. Experti sami uskutočnili ďalšie ocenenie prevedených aktív a dospeli k záveru, že ocenenie, ktoré urobilo vedenie skupiny Olympic Airways (130 312 459 EUR) a ktoré neoveril nezávislý audítor, bolo značne nadhodnotené, podľa ich názoru o viac ako 90 mil. EUR. Experti prepočítali súvahu spoločnosti Olympic Airlines použitím účtovných postupov uznaných v gréckych i medzinárodných VUÚZ tak, aby odrážala uvedené záležitosti, ak ich bolo možné kvantifikovať, a výsledkom bolo, že hodnota čistých aktív prevedených na spoločnosť Olympic Airlines sa znížila zo 130 mil. EUR na 38 mil. EUR. V tejto súvislosti uviedli, že dokonca aj keď sa pri oceňovaní pripustí určitá úroveň subjektivity, je problematické vysvetliť rozdiel medzi týmito dvoma sumami a dospeli k záveru, že hodnota spoločnosti Olympic Airlines bola nadhodnotená (11).
               
                           Položka
                        
                        
                           Počiatočná súvaha (EUR)
                        
                        
                           Úprava (EUR)
                        
                        
                           Upravená súvaha (EUR)
                        
                        
                           Vysvetlenie
                        
                     
                           
                                       1.
                                    
                                    
                                       Goodwill
                                    
                                 
                        
                           30 000 000
                        
                        
                           (30 000 000)
                        
                        
                           —
                        
                        
                           Odstránenie interne vytvoreného goodwillu
                        
                     
                           
                                       2.
                                    
                                    
                                       Vlastné lietadlá
                                    
                                 
                        
                           124 599 144
                        
                        
                           (43 200 000)
                        
                        
                           81 399 144
                        
                        
                           Uviesť odpísanú hodnotu lietadiel
                        
                     
                           
                                       3.
                                    
                                    
                                       Pohľadávky z obchodného styku
                                    
                                 
                        
                           51 336 137
                        
                        
                           odhad vedenia
                        
                        
                           odhad vedenia
                        
                        
                           Odstránenie sporných pohľadávok z obchodného styku
                        
                     
                           
                                       4.
                                    
                                    
                                       Čiastka splatná spoločnosťou Olympic Airways
                                    
                                 
                        
                           7 904 245
                        
                        
                           (2 904 245)
                        
                        
                           5 000 000
                        
                        
                           Uvedenie dlžnej sumy spoločnosti Olympic Airways v skutočnej výške
                        
                     
                           
                                       5.
                                    
                                    
                                       Pohľadávky (spoločnosť Macedonian)
                                    
                                 
                        
                           825 020
                        
                        
                           (825 020)
                        
                        
                           —
                        
                        
                           Odstránenie sporných pohľadávok (spoločnosť Macedonian)
                        
                     
                           
                                       6a.
                                    
                                    
                                       Rôzne pohľadávky
                                    
                                 
                        
                           24 674 196
                        
                        
                           (24 674 196)
                        
                        
                           —
                        
                        
                           Odstrániť pohľadávku týkajúcu sa budúceho vyradenia lietadla
                        
                     
                           
                                       6b.
                                    
                                    
                                       Vlastné lietadlo
                                    
                                 
                        
                           —
                        
                        
                           19 175 961
                        
                        
                           19 175 961
                        
                        
                           Zahrnúť lietadlo, ktoré sa má predať za účtovnú hodnotu
                        
                     
                           
                                       7.
                                    
                                    
                                       Pohľadávky so splatnosťou dlhšou ako 1 mesiac
                                    
                                 
                        
                           —
                        
                        
                           odhad vedenia
                        
                        
                           odhad vedenia
                        
                        
                           Zahrnúť pohľadávky so splatnosťou dlhšou ako 1 mesiac
                        
                     
                           
                                       8.
                                    
                                    
                                       Daňová rezerva 1992 – 1997
                                    
                                 
                        
                           —
                        
                        
                           (9 106 482)
                        
                        
                           (9 106 482)
                        
                        
                           Zahrnúť daňovú rezervu (Macedonian) 1992 – 1997
                        
                     
                           
                                       9.
                                    
                                    
                                       Daňová rezerva 1998 – 2003
                                    
                                 
                        
                           —
                        
                        
                           odhad vedenia
                        
                        
                           odhad vedenia
                        
                        
                           Zahrnúť daňovú rezervu (Macedonian) 1998 – 2003
                        
                     
                           Spolu
                        
                        
                            
                        
                        
                           (91 533 982)
                        
                        
                            
                        
                        
                            
                        
                     
         
               (121)
            
            
               Experti uviedli, že počiatočnú súvahu spoločnosti Olympic Airlines a transformačné súvahy zostavili účtovníci spoločnosti Deloitte and Touche z informácií poskytnutých vedením, ale neboli overené audítorom, ani inak nezávisle posúdené. Podľa gréckeho práva obchodných spoločností majú nezávislí audítori poskytnúť stanovisko v znení v tom zmysle, že údaje v transformačných súvahách boli riadne vyňaté z podkladových účtovných záznamov spoločnosti. Zákon č. 3185/2003 však spoločnosti Olympic Airlines umožnil upustiť od tohto nezávislého overenia a vyžadoval len, aby súvahy pripravili audítori bez toho, aby k nim poskytli stanovisko.
            
         
               (122)
            
            
               Experti nemohli urobiť záver o tom, či súvahy skutočne pripravila spoločnosť Deloitte and Touche alebo ich pripravilo vedenie. Správa spoločnosti Deloitte and Touche o ich práci je opisnou správou, v ktorej sa vysvetľuje obsah súvahy a v ktorej sa zdôrazňuje, že „nevykonali sme audit ani nezávislé preskúmanie“ a že transformačné súvahy zostávajú „v plnom rozsahu v absolútnej a výlučnej zodpovednosti“ vedenia.
            
         
               (123)
            
            
               Experti dospeli k záveru, že okrem otázok riadneho účtovania uvedených v predchádzajúcom zistení, neexistuje celkovo dostatočné uistenie pokiaľ ide o údaje počiatočnej súvahy z dôvodu nevykonania auditu alebo inej nezávislej kontroly tejto súvahy. Na podporu tohto záveru sa experti odvolali aj na správu audítorov o účtovnej závierke spoločnosti Olympic Airlines za rok končiaci sa 31. decembra 2003 dva a pol týždňa po počiatočnej súvahe, v ktorej audítori vyjadrili výhrady k počiatočnej súvahe spoločnosti. Audítori konštatovali, že pokiaľ ide o goodwill, oceňovaný dlhodobý majetok a pohľadávky a záväzky prevedené z jednotlivých spoločností na spoločnosť Olympic Airlines, nie sú schopní potvrdiť hodnotu týchto položiek a preto k nim nevyjadrujú žiadne stanovisko.
            
         
               (124)
            
            
               V zákone č. 3185/2003 sa ustanovil hotovostný preddavok od gréckeho štátu na krytie finančných záväzkov spoločností Olympic Airways a Olympic Aviation počas procesu transformácie a likvidácie, pričom táto suma vychádzala z nominálnej hodnoty akcií spoločnosti Olympic Airlines. Experti dospeli k záveru, že bolo v záujme skupiny Olympic Airways […] (12) maximalizovať počiatočné základné imanie spoločnosti Olympic Airlines maximalizovaním hodnoty prevádzaných aktív a minimalizovaním hodnoty prevádzaných pasív. Hodnota čistých prevedených aktív a naopak, nominálna hodnota základného imania spoločnosti Olympic Airlines bola 130 mil. EUR. Grécka vláda zaplatila túto sumu spoločnosti Olympic Airways v súlade so zákonom č. 3185/2003.
            
         
               (125)
            
            
               Experti dospeli k záveru, že v prípade, ak by sa použili uznávané účtovné metódy, grécka vláda by mohla podľa zákona č. 3185/2003 prispieť spoločnosti Olympic Airways len omnoho nižšou sumou. Berúc do úvahy hotovostnú pozíciu spoločností Olympic Airways a Olympic Airlines v čase reštrukturalizácie, takéto zníženie hotovosti danej k dispozícii vládou by malo významné dôsledky na schopnosť spoločností Olympic Airways a Olympic Airlines pokračovať v obchodovaní.
            
         
               (126)
            
            
               Ďalej dospeli k záveru, že konečným výsledkom procesu odčlenenia, privatizácie a predaja aktív mala byť situácia, v ktorej by skupina Olympic Airways nevykonávala žiadnu obchodnú činnosť, mala by len minimálne aktíva a vykazovala by záväzky dosahujúce stovky miliónov eur. Na spoločnosti Olympic Airways a Olympic Aviation sa mali pravdepodobne uplatniť ustanovenia gréckeho zákona o platobnej neschopnosti a išli by do likvidácie. Náklady mali znášať veritelia, najmä grécky štát.
            
         5.2.   ZÁVERY EXPERTOV O SPOLOČNOSTI OLYMPIC AIRWAYS (OLYMPIC AIRWAYS SERVICES) PO REŠTRUKTURALIZÁCII
   
   
               (127)
            
            
               Experti preskúmali situáciu spoločnosti Olympic Airways (Olympic Airways Services) po rozhodnutí z 11. decembra 2002. Spoločnosť naďalej vytvárala stratu a táto strata odčerpávala jej kapitál a rezervy a vážne obmedzovala jej možnosti vypožičať si.
            
         5.2.1.   SITUÁCIA SPOLOČNOSTÍ OLYMPIC AIRWAYS (OLYMPIC AIRWAYS SERVICES) V OBLASTI DANÍ A SOCIÁLNEHO ZABEZPEČENIA
   
               (128)
            
            
               Experti zistili, že súvaha spoločnosti Olympic Airways obsahovala veľké dlhy na daniach a sociálnom zabezpečení. Tieto sa z roka na rok zvyšovali, keďže platby daňovým orgánom nezodpovedali ročným záväzkom. Daňová povinnosť sa týkala najmä daní z miezd zamestnancov spätne za niekoľko rokov a zahŕňala aj letiskovú daň, DPH a daň zo zisku. V rámci odčlenenia leteckých oddelení do spoločnosti Olympic Airlines boli na novovzniknutý subjekt prevedené len dlhy na daniach a sociálnom zabezpečení za jeden mesiac. Dlhy na sociálnom zabezpečení sa týkali najmä hlavného dôchodkového fondu spoločnosti. V rokoch 2003 a 2004 sa dlhy zvýšili celkovo o 137 mil. EUR. V tomto období spoločnosť uskutočnila platby vo výške 7,7 mil. EUR v súvislosti s dohodou o vyrovnaní dlhov za roky pred rokom 2003.
               
                           (mil. EUR)
                        
                     
                            
                        
                        
                           2002 (13)
                           
                        
                        
                           2003 (13)
                           
                        
                        
                           2004 (14)
                           
                        
                     
                           Dane
                        
                        
                           219
                        
                        
                           374
                        
                        
                           431
                        
                     
                           Príspevky na sociálne zabezpečenie
                        
                        
                           54
                        
                        
                           148
                        
                        
                           196
                        
                     
                           Spolu
                        
                        
                           273
                        
                        
                           522
                        
                        
                           627
                        
                     
                           
                                       
                                          Poznámka:
                                       
                                    
                                    
                                       Údaje za rok 2005 nie sú k dispozícii, pretože účtovné záznamy spoločnosti Olympic Airways neboli po 31. decembri 2004 aktualizované.
                                    
                                 
                     
         
               (129)
            
            
               Experti poznamenali, že v audítorskej správe spoločnosti Olympic Airways za rok 2003 sa uvádza, že účtovné knihy a záznamy spoločnosti sa neriadili do značnej miery ustanoveniami vyžadovanými daňovými právnymi predpismi. Podľa tejto správy daňové audity za roky 1998 a 1999 dospeli k záveru, že účtovné knihy a záznamy boli nedostatočné a keďže daňové orgány nevykonali v spoločnosti audit za roky 2000 až 2003 vrátane, jej daňová povinnosť za roky 1998 až 2003 vrátane nie je známa s konečnou platnosťou.
            
         
               (130)
            
            
               Experti dospeli k záveru, že spoločnosť Olympic Airways v minulosti už niekoľko rokov neplatila v plnom rozsahu svoje záväzky na daniach a sociálnom zabezpečení. Celkové pasíva (záväzky) boli už na konci roka 2002 vysoké, dosahovali výšku 273 mil. EUR, a odvtedy počas celého obdobia naďalej významne rástli. Odhad pasív na konci roka 2004 vo výške 627 mil. EUR bol vyšší ako 75 % kombinovaného ročného obratu spoločnosti Olympic Airlines a skupiny Olympic Airways za rok 2003. Dodali, že nedoplatky dlhov spoločnosti Olympic Airways na daniach zaistili spoločnosti Olympic Airways výhodu v podobe peňažného toku pred reštrukturalizáciou a po nej.
            
         5.2.2.   SUMA 130 312 459 EUR PREVEDENÁ NA SPOLOČNOSŤ OLYMPIC AIRWAYS (OLYMPIC AIRWAYS SERVICES),
   
               (131)
            
            
               Grécka vláda uskutočnila od 24. decembra 2003 do 13. mája 2004 hotovostné prevody v prospech skupiny Olympic Airways v siedmich tranžiach v celkovej výške 130 312 459 EUR. Tieto prevody preskúmali experti, aby zistili, ako boli vyplatené a na čo sa následne použili.
            
         
               (132)
            
            
               Tieto peniaze sa vyplatili na základe ustanovení zákona č. 3185/2003 a vychádzali z nominálnej hodnoty základného imania novozaloženej spoločnosti Olympic Airlines. Táto suma bola podľa zákona určená „na úhradu odstupného a ostatných výdavkov pri odchode zamestnancov do dôchodku v akejkoľvek forme, ako aj na krytie finančných záväzkov spoločností Olympic Airways a Olympic Aviation počas procesu transformácie a likvidácie“.
            
         
               (133)
            
            
               Experti zistili, že prevody sa uskutočnili v čase, keď bol na bankovom účte spoločnosti Olympic Airways nedostatok prostriedkov. Z výpisu bolo evidentné, že prostriedky prevedené vládou sa postupne využili počas obdobia niekoľkých týždňov, keďže príjmy v hotovosti boli nižšie ako výdavky v hotovosti. V momente, keď už boli finančné prostriedky z bankového účtu takmer vyčerpané, bol vykonaný ďalší prevod a tento proces sa opakoval.
               
                           Dátum prevodu
                        
                        
                           EUR
                        
                     
                           24. december 2003
                        
                        
                           32 960 288
                        
                     
                           14. január 2004
                        
                        
                           10 091 143
                        
                     
                           30. január 2004
                        
                        
                           35 356 335
                        
                     
                           14. február 2004
                        
                        
                           10 000 000
                        
                     
                           8. apríl 2004
                        
                        
                           8 000 000
                        
                     
                           22. apríl 2004
                        
                        
                           12 000 000
                        
                     
                           13. máj 2004
                        
                        
                           21 904 693
                        
                     
                           Spolu
                        
                        
                           130 312 459
                        
                     
         
               (134)
            
            
               Na základe tohto splátkového kalendára a informácií poskytnutých vedením spoločnosti Olympic Airways, […] znalci zistili, že vedenie spoločnosti zrejme interpretovalo pojem výdavkov na dôchodky a iných výdavkov na reštrukturalizáciu v čo najširšom zmysle slova, tak aby zahŕňal všetky druhy výdavkov, ktoré spoločnosti v období medzi odčlenením spoločnosti Olympic Airlines a ukončením privatizácie vznikali. Analýzu účelu, na ktorý spoločnosť Olympic Airways finančné prostriedky použila, nebolo možné ľahko overiť, pretože finančné prostriedky zo „špeciálneho účtu“ neboli odlíšené od ostatných finančných prostriedkov pripisovaných na hlavný bankový účet spoločnosti. Vedenie spoločnosti Olympic Airways však naznačilo expertom Komisie, že finančné prostriedky sa vyčerpali takto:
               
                           Kategória výdavkov
                        
                        
                           EUR
                        
                     
                           Lízing na lietadlá
                        
                        
                           51 012 257
                        
                     
                           Platby pri odchode do dôchodku
                        
                        
                           29 953 077
                        
                     
                           Výplaty
                        
                        
                           34 407 994
                        
                     
                           Splácanie úveru - Emporiki Bank
                        
                        
                           14 939 131
                        
                     
                           Spolu
                        
                        
                           130 312 459
                        
                     
         5.2.3.   SPLÁCANIE ČASTI ÚVERU, KTORÝ SPOLOČNOSTI OLYMPIC AIRWAYS POSKYTLA BANKA ABN AMRO, GRÉCKYM ŠTÁTOM
   
               (135)
            
            
               Spoločnosť Olympic Airways uzavrela 9. februára 2001 úverovú zmluvu s bankou ABN Amro na úver vo výške 182 198 160 EUR na financovanie premiestnenia spoločnosti Olympic Airways na nové aténske medzinárodné letisko.
            
         
               (136)
            
            
               Úver bol splatný od 9. augusta 2003 do 9. februára 2011 v šestnástich šesťmesačných splátkach vo výške 11 387 385 EUR plus úroky a bol krytý štátnou zárukou, na základe ktorej mala banka ABN Amro právo požadovať splnenie platobných záväzkov spoločnosti Olympic Airways priamo od štátu.
            
         
               (137)
            
            
               Podľa podmienok odčlenenia leteckých činností do spoločnosti Olympic Airlines dňa 11. decembra 2003 zostal úver vykazovaný v účtovníctve spoločnosti Olympic Airways ako jej záväzok. Do 31. decembra 2003 spoločnosť Olympic Airways zaplatila jednu plánovanú splátku úveru a úverový záväzok v súvahe spoločnosti Olympic Airways bol 170 810 775 EUR.
            
         
               (138)
            
            
               Pri kontrole účtovných záznamov spoločnosti Olympic Airways experti Komisie zistili, že banka ABN Amro využila záruku vlády v súvislosti s druhou, treťou a štvrtou splátkou úveru. V dôsledku toho grécky štát zaplatil v mene spoločnosti Olympic Airways tieto splátky:
               
                           Dátum platby
                        
                        
                           Zaplatená suma (EUR)
                        
                     
                           10. máj 2004
                        
                        
                           12 390 090 (15)
                           
                        
                     
                           8. október 2004
                        
                        
                           12 288 017 (15)
                           
                        
                     
                           9. marec 2005
                        
                        
                           12 267 250 (15)
                           
                        
                     
                           Spolu
                        
                        
                           36 945 357
                        
                     
         
               (139)
            
            
               Experti tiež zistili, že grécka vláda požiadala grécke daňové orgány, aby vymáhali od spoločnosti Olympic Airways vrátenie peňazí. Daňové orgány poslali spoločnosti Olympic Airways oznámenie o dlhu, v ktorom požadovali zaplatenie peňazí. Suma bola zaznamenaná v účtovných knihách spoločnosti Olympic Airways ako záväzok voči daňovým orgánom, ale zatiaľ nebola zaplatená.
            
         5.2.4.   FINANČNÝ LÍZING LIETADIEL (A340)
   
               (140)
            
            
               Pri skúmaní účtov spoločnosti Olympic Airways experti Komisie zistili, že 24. septembra 2004 grécky štát ako ručiteľ vykonal lízingové platby v celkovej výške 11 774 684 EUR na základe dvoch zmlúv o finančnom lízingu s bankou Crédit Lyonnais na dve lietadlá A340. Platby súviseli so šesťmesačnou splátkou splatnou 29. júla 2004 na základe lízingových zmlúv na lietadlá.
            
         
               (141)
            
            
               Experti zistili, že vláda požiadala grécke daňové orgány, aby vymáhali od spoločnosti Olympic Airways vrátenie peňazí. Daňové orgány poslali spoločnosti Olympic Airways oznámenie o dlhu, v ktorom požadovali zaplatenie peňazí. Suma bola zaznamenaná v účtovných knihách spoločnosti Olympic Airways ako záväzok voči daňovým orgánom, ale zatiaľ nebola zaplatená.
            
         5.2.5.   PRIAME FINANCOVANIE SPOLOČNOSTI OLYMPIC AIRWAYS ŠTÁTOM
   
               (142)
            
            
               Experti Komisie tiež zistili, že grécky štát vykonal 9. augusta 2004 platbu v hotovosti v prospech spoločnosti Olympic Airways vo výške 8,2 mil. EUR. Túto sumu zaplatil štát spoločnosti Olympic Airways ako zálohu za peňažné prostriedky, ktoré spoločnosť Olympic Airways predtým vložila na viazaný účet v prospech banky Crédit Lyonnais ako záruku za platby finančného lízingu za dve lietadlá A340. Banka Crédit Lyonnais súhlasila s tým, že povolí uvoľnenie peňazí z viazaného účtu po uskutočnení prevodu (novácie) lízingových zmlúv na lietadlá v decembri 2004 zo spoločnosti Olympic Airways na štát. Novácia zmlúv na štát sa v decembri 2004 naozaj uskutočnila.
            
         
               (143)
            
            
               Keď spoločnosť Olympic Airways získala v decembri 2004 peniaze z viazaného účtu, nesplatila preddavok poskytnutý štátom. Štát 23. marca 2005 napísal spoločnosti Olympic Airways žiadosť o zaplatenie sumy plus úrokov. K dátumu záverečnej správy Komisii (14. júna 2005) experti potvrdili, že spoločnosť Olympic Airways túto sumu štátu nesplatila.
            
         5.2.6.   OSTATNÉ VÝDAVKY
   
               (144)
            
            
               Pri skúmaní účtovných kníh spoločnosti Olympic Airways experti zistili, že k 31. decembru 2004 vykazovala táto spoločnosť zostatkový dlh vo výške 8 mil. EUR voči štátom vlastnenej gréckej národnej telekomunikačnej organizácii (OTE). Z hlavnej účtovnej knihy spoločnosti Olympic Airways vyplývalo, že spoločnosť Olympic Airways nezaplatila spoločnosti OTE v rokoch 2003 a 2004 za služby na niektorých miestach. Suma 4,5 mil. EUR zostatku sa týkala obdobia pred rokom 2003.
            
         5.3.   ZÁVERY EXPERTOV O SPOLOČNOSTI OLYMPIC AIRLINES PO REŠTRUKTURALIZÁCII
   
   5.3.1.   VÝSLEDKY SPOLOČNOSTI OLYMPIC AIRLINES V ROKU 2004
   
               (145)
            
            
               Experti zistili, že spoločnosť Olympic Airlines mala v roku 2004 zlý hospodársky rok, čo malo za následok prevádzkovú stratu vo výške 94,5 mil. EUR z obratu 616,7 mil. EUR a čistú stratu za rok pred zdanením 87,1 mil. EUR. Dokonca na úrovni hrubého prevádzkového zisku (obrat mínus priame náklady za služby) dosiahla spoločnosť zisk len 4 mil. EUR. Vo výsledku za rok 2003 je medzi mimoriadnymi položkami zahrnutá rezerva vo výške 13,0 mil. EUR, z čoho 12,6 mil. EUR bolo v roku 2004 rozpustených späť do príjmov. Bolo preto vhodnejšie považovať za stratu za rok 2004 sumu 99,7 mil. EUR a nie 87,1 mil. EUR.
            
         
               (146)
            
            
               Experti poukázali na skutočnosť, že čisté aktíva spoločnosti vo výške 24,3 mil. EUR boli na konci roka 2004 znížené na 18,6 % základného imania vo výške 130,4 mil. EUR. Okrem toho, ak by sa odpočítal goodwill vo výške 18 mil. EUR, čisté aktíva by boli znížené na 4,8 % základného imania. Podľa zákona č. 2190, ktorý sa vzťahoval na akciové spoločnosti, je nutné v prípade, že čistá hodnota spoločnosti poklesla pod 50 % základného imania, zvolať valné zhromaždenie s cieľom prijať opatrenia na ozdravenie súvahy spoločnosti a teda na ochranu veriteľov, čo sa v tomto prípade nestalo. Podľa rovnakého zákona v prípade, že čistá hodnota spoločnosti poklesla pod 10 % základného imania, grécke ministerstvo obchodu bolo oprávnené spoločnosti odobrať obchodnú licenciu. Experti však poukázali na to, že toto opatrenie je posledným možným riešením a v praxi sa využíva zriedkakedy.
            
         
               (147)
            
            
               Hlavnými dôvodmi tohto výsledku uvádzanými vedením spoločnosti Olympic Airlines boli:
               
                           —
                        
                        
                           negatívna reakcia trhu cestovného ruchu na reštrukturalizáciu skupiny Olympic Airways, ktorá mala za následok nižší počet rezervácií v období vianočných sviatkov 2003 a Nového roku 2004,
                        
                     
                           —
                        
                        
                           štrajky členov posádok od decembra 2003 do februára 2004, ktoré mali počas tohto obdobia za následok rušenie letov, nižšie počty rezervácií a zvýšené náklady,
                        
                     
                           —
                        
                        
                           dodatočné náklady týkajúce sa reštrukturalizácie vrátane potreby zamestnávať podstatne viac pilotov ako sa predpokladalo a vyššie náklady na lízing a prenajímanie väčšieho počtu lietadiel aj s posádkou ako sa očakávalo.
                        
                     
         
               (148)
            
            
               Keďže spoločnosť Olympic Airlines nemala rezervy v hotovosti na financovanie týchto strát, experti dospeli k záveru, že jedinou možnosťou bolo požičať si peniaze alebo získať predĺženie úverových podmienok u dodávateľov. Experti Komisie uskutočnili analýzu peňažných tokov spoločnosti počas roku 2004 a preukázali, že spoločnosť využila druhý spôsob, čím sa jej záväzky zvýšili o […] mil. EUR ročne. Medzi najvýznamnejšie zvýšenia na strane záväzkov možno poukázať na sumu […] mil. EUR splatnú spoločnosti AIA, ktorá oproti roku 2003 vzrástla o […] mil. EUR. V apríli 2005 spoločnosť Olympic Airlines uzatvorila dohodu o vyrovnaní dlhov so spoločnosťou AIA na úhradu […] mil. EUR z dlhu vo výške […] mil. EUR nesplateného k uvedenému dátumu. Podľa podmienok dohody sa v období od 30. apríla 2005 do 30. novembra 2005 mali uhrádzať pevne stanovené mesačné platby. Ďalším významným prvkom dlhu spoločnosti Olympic Airlines k 31. decembru 2004 bol dlh voči spoločnosti Olympic Aviation vo výške […] mil. EUR; táto suma vzrástla zo sumy […] mil. EUR zaznamenanej k 31. decembru 2003.
            
         
               (149)
            
            
               V súvislosti s činnosťami spoločnosti Olympic Airlines v roku 2005 experti poukázali na skutočnosť, že neboli sú k dispozícii účtovné závierky za obdobia po 31. decembri 2004, ale na základe ostatných finančných záznamov a diskusií s vedením dospeli k záveru, že spoločnosti Olympic Airlines vznikli v prvom štvrťroku 2005 ďalšie straty. Rovnako ako v predchádzajúcich rokoch to malo za následok obmedzenie peňažných tokov a vedenie bolo nútené hľadať krátkodobé finančné riešenia. Ďalší kladný peňažný tok vznikol v dôsledku odkladu platieb poplatkov aténskemu medzinárodnému letisku, ktorý bol zabezpečený hypotékami na lietadlá v celkovej výške 36 mil. EUR.
            
         
               (150)
            
            
               Experti dospeli k záveru, že obchodná činnosť spoločnosti Olympic Airlines bola výrazne cyklická, ako preukázal záporný peňažný tok v mesiacoch október až marec, ktorý bol kompenzovaný kladným peňažným tokom od apríla do septembra. Tento cyklus sa opakoval každý rok. Čistý prílev peňazí v letných mesiacoch nikdy v plnom rozsahu nekompenzoval ich čistý odlev v zimných mesiacoch, takže celkove stále pretrvávala potreba ďalších prostriedkov. Nebolo jasné, kedy spoločnosť dosiahne pozitívne medziročné peňažné toky, ale vedenie verilo, že by k tomu s novými vlastníkmi spoločnosti mohlo dôjsť najskôr v roku 2006 a najneskôr v roku 2007.
            
         5.3.2.   DAŇ (DAŇ Z PRÍJMU, DAŇ Z PRÍJMU PRÁVNICKÝCH OSÔB, ODVODY NA SOCIÁLNE ZABEZPEČENIE A DPH)
   
               (151)
            
            
               Experti preskúmali účty, účtovné knihy a účtovné záznamy spoločnosti Olympic Airlines pokiaľ ide o daň zo závislej činnosti, odvody na sociálne zabezpečenie a DPH za obdobie od decembra 2003 do mája 2005. Poznamenali, že v rámci odčlenenia leteckých divízií do spoločnosti Olympic Airlines boli v súvislosti so zamestnancami spoločnosti Olympic Airways prevedenými na spoločnosť Olympic Airlines prevedené na novovzniknutú spoločnosť dlhy na daniach a sociálnom zabezpečení len za jeden mesiac.
            
         
               (152)
            
            
               Celkový dlh na daniach a sociálnom zabezpečení splatný spoločnosťou Olympic Airlines gréckemu štátu sa od decembra 2003 do decembra 2004 zvýšil o 20,2 mil. EUR. Táto suma bola súčasťou sumy 94,4 mil. EUR, ktorú spoločnosť Olympic Airlines dlhovala.
            
         
               (153)
            
            
               Odvody na sociálne zabezpečenie za zamestnancov a zamestnávateľa (IKA) sa riadne účtovali a boli uhrádzané štátu do októbra 2004. Od októbra 2004 do februára 2005 sa tieto platby neuskutočňovali. V marci 2005 spoločnosť uzatvorila dohodu o vyrovnaní dlhu s daňovými orgánmi na úhradu nesplateného dlhu vo výške […] mil. EUR v 18 mesačných splátkach počínajúc marcom 2005, čím sa v skutočnosti zostatok záväzkov voči veriteľom previedol na osemnásťmesačný úver. Od marca 2005 spoločnosť plnila túto dohodu spolu s ďalšími mesačnými záväzkami.
            
         
               (154)
            
            
               Pokiaľ ide o DPH, experti zistili, že spoločnosť Olympic Airlines si počas tohto obdobia riadne plnila a účtovala DPH.
            
         5.3.3.   LIETADLÁ
   
               Typ lietadla
            
            
               Počet
            
            
               […]
            
            
               Počet sedadiel
            
            
               Vlastníctvo
            
         
               Airbus A340-313
            
            
               4
            
            
               […]
            
            
               295
            
            
               prenajaté
            
         
               Airbus A340-65
            
            
               3
            
            
               […]
            
            
               269
            
            
               prenajaté
            
         
               Boeing 737-400
            
            
               14
            
            
               […]
            
            
               150
            
            
               vlastné 7/prenajaté 7
            
         
               Boeing 737-300
            
            
               2
            
            
               […]
            
            
               136
            
            
               prenajaté
            
         
               Boeing 717-200
            
            
               3
            
            
               […]
            
            
               100
            
            
               prenajaté
            
         
               ATR-72-320
            
            
               7
            
            
               […]
            
            
               68
            
            
               vlastné
            
         
               ATR-42-320
            
            
               6
            
            
               […]
            
            
               50
            
            
               vlastné 4/prenajaté 2
            
         
               DHC-8
            
            
               4
            
            
               […]
            
            
               37
            
            
               prenajaté
            
         
               Spolu
            
            
               43
            
            
                
            
            
                
            
            
                
            
         
               (155)
            
            
               Experti uviedli, že spoločnosť Olympic Airlines začala činnosť so 43 lietadlami, a to 18 vlastnými a 25 prenajatými. Odvtedy sa počet lietadiel vo vlastníctve spoločnosti Olympic Airlines nezmenil a počet prenajatých lietadiel poklesol o tri. Vo februári 2005 boli predané dve lietadlá Airbus A300-600, ktoré vlastnila spoločnosť Olympic Airways a prenajímala si spoločnosť Olympic Airlines, a prenájom jedného lietadla Boeing 737-3000 sa po uplynutí predchádzajúceho prenájmu v marci 2005 neobnovil.
            
         5.3.3.1.   
         Operatívne lízingy
      
   
   
               (156)
            
            
               Spoločnosť Olympic Airlines si v rámci podnájmu prenajímala lietadlá od spoločností Olympic Airways, Olympic Aviation (Olympic Airways Services) a v prípade štyroch finančných lízingov priamo od gréckej vlády (pozri oddiel 5.3.3.2). Súčasne bolo osemnásť lietadiel prenajatých na operatívny lízing, buď priamo od prenajímateľov alebo prenajatých od spoločností Olympic Airways alebo Olympic Aviation (Olympic Airways Services). Keďže lízingové zmluvy medzi prenajímateľmi a spoločnosťami Olympic Airways a Olympic Aviation (Olympic Airways Services) uplynuli, spoločnosť Olympic Airlines uzatvorila lízingové zmluvy priamo s prenajímateľmi.
            
         
               (157)
            
            
               Experti zistili, že poplatky za podnájom lietadiel od spoločností Olympic Airways alebo Olympic Aviation (Olympic Airways Services), boli nižšie ako poplatky za hlavný nájom. Keď sa opýtali vedenia spoločnosti Olympic Airlines prečo je to tak a ako to môžu odôvodniť, bolo im povedané, že za podnájom boli účtované trhové sadzby. Podľa vedenia spoločnosti Olympic Airlines to bolo prospešné aj pre spoločnosť Olympic Airways (Olympic Airways Services), pretože mala nájomcu pre svoje lietadlá. Spoločnosť Olympic Airlines tvrdila, že mohla získať prenájom lietadiel inde, ak by jej spoločnosť Olympic Airways neponúkla trhové sadzby. Spoločnosť Olympic Airlines mala z toho prospech spočívajúci v tom, že si mohla prenajať lietadlá za sadzby, ktoré považuje za bežné trhové sadzby a nie za vyššie sadzby, ktoré boli súčasťou pôvodných zmlúv.
            
         
               (158)
            
            
               Experti urobili porovnanie sadzieb za hlavné lízingové (nájomné) zmluvy a za podnájom a zistili, že za rok do 31. decembra 2004 boli celkové poplatky za podnájom účtované spoločnosťou Olympic Airways spoločnosti Olympic Airlines vo výške 29,7 mil. EUR v porovnaní s celkovými nákladmi na základe hlavných lízingových zmlúv vo výške 67,3 mil. EUR uhradenými spoločnosťou Olympic Airways za tie isté lietadlá za rovnaké obdobie. Výsledné náklady na prenájom, ktoré znášala spoločnosť Olympic Airways, predstavovali 37,6 mil. EUR (55 % z celkových nákladov na prenájom).
            
         5.3.3.2.   
         Finančné lízingy
      
   
   
               (159)
            
            
               Experti uviedli, že po počiatočnom odčlenení boli 4 lietadlá Airbus A340-300, za ktorých prenájom ručilo Grécko, pôvodne prenajaté v rámci podnájmu spoločnosťou Olympic Airways spoločnosti Olympic Airlines. Avšak z dôvodu vnímanej neistoty z budúcnosti spoločností Olympic Airways a Olympic Airlines v čase odčlenenia, zúčastnené finančné inštitúcie (prenajímatelia) stanovili nevýhodnejšie platobné podmienky a podmienky zabezpečenia prenájmu. Na zmiernenie týchto podmienok sa grécky štát rozhodol v záujme spoločnosti Olympic Airways a seba ako ručiteľa nastúpiť na miesto spoločnosti Olympic Airways a hlavné lízingové zmluvy za všetky štyri lietadlá boli prevedené (cedované) zo spoločnosti Olympic Airways na grécky štát, a to dve v decembri 2004 a dve v apríli 2005. Experti uviedli, že na to, aby to bolo možné urobiť legálne, bolo potrebné, aby grécky parlament prijal nový právny predpis (článok 53 zákona č. 3283/2004).
               
                           Lietadlá
                        
                        
                           Reg. č.
                        
                        
                           Cena za hlavný nájom Olympic Airways/štát - prenajímateľ
                        
                        
                           Cena za podnájom Olympic Airways - Olympic Airlines
                        
                        
                           Cena za podnájom HR – Olympic Airlines [po obnovení (novácii)]
                        
                     
                           Airbus A340-300
                           MSN 280
                        
                        
                           SX-DFC
                        
                        
                           789 648 EUR
                        
                        
                           600 000 USD
                        
                        
                           600 000 USD
                        
                     
                           Dátum lízingovej zmluvy
                        
                        
                            
                        
                        
                           8.10.1999
                        
                        
                           27.5.2004
                        
                        
                           27.4.2004
                        
                     
                           Airbus A340-300
                           MSN 292
                        
                        
                           SX-DFD
                        
                        
                           770 599 EUR
                        
                        
                           600 000 USD
                        
                        
                           600 000 USD
                        
                     
                           Dátum lízingovej zmluvy
                        
                        
                            
                        
                        
                           8.10.1999
                        
                        
                           27.5.2004
                        
                        
                           25.4.2004
                        
                     
                           Airbus A340-300
                           MSN 235
                        
                        
                           SX-DFA
                        
                        
                           744 509 EUR
                        
                        
                           525 000 USD
                        
                        
                           395 000 EUR
                        
                     
                           Dátum lízingovej zmluvy
                        
                        
                            
                        
                        
                           8.10.1999
                        
                        
                           12.12.2003
                        
                        
                           17.12.2004
                        
                     
                           Airbus A340-300
                           MSN 239
                        
                        
                           SX-DFB
                        
                        
                           744 509 EUR
                        
                        
                           525 000 USD
                        
                        
                           395 000 EUR
                        
                     
                           Dátum lízingovej zmluvy
                        
                        
                            
                        
                        
                           8.10.1999
                        
                        
                           12.12.2003
                        
                        
                           17.12.2004
                        
                     
                           
                                       Poznámka 1:
                                    
                                    
                                       Platby za hlavný nájom sa platia polročne pozadu.
                                    
                                 
                                       Poznámka 2:
                                    
                                    
                                       Platby za podnájom sa platia mesačne vopred.
                                    
                                 
                                       Poznámka 3:
                                    
                                    
                                       Všetky platby uvedené v tabuľke sú mesačné. Mesačné platby
                                       za hlavný nájom vychádzajú z ročných platieb za rok 2004 vydelených dvanástimi.
                                    
                                 
                                       Poznámka 4:
                                    
                                    
                                       Všetky sumy sú uvedené bez započítania úrokov.
                                    
                                 
                     
         
               (160)
            
            
               Experti takisto uskutočnili porovnanie medzi sadzbami hlavných lízingových zmlúv a sadzbami za podnájom v súvislosti s týmito štyrmi lietadlami. Zistili, že sadzby hlavných lízingových zmlúv platené štátom boli približne 750 000 EUR mesačne, zatiaľ čo poplatky za podnájom sa pohybovali približne od 400 000 EUR do 500 000 EUR mesačne. Grécky štát v skutočnosti každý mesiac strácal od 250 000 EUR do 350 000 EUR za každé z týchto štyroch lietadiel.
            
         
               (161)
            
            
               Experti tiež uviedli, že od decembra 2004 do konca marca 2005 spoločnosť Olympic Airlines neuskutočnila žiadne platby v prospech štátu za dve lietadlá A340, ktoré jej štát dal do podnájmu. Koncom marca 2005 predstavoval záväzok spoločnosti Olympic Airlines voči vláde v súvislosti s týmito dvoma podnájmami sumu 5,1 mil. EUR. Spoločnosť Olympic Airlines zaplatila túto sumu v apríli 2005 spolu s nájomným za tento mesiac.
            
         5.3.4.   SPATOSIMO
   
               (162)
            
            
               Experti uviedli, že od začatia činnosti spoločnosti Olympic Airlines v decembri 2003 do 31. decembra 2004, letiskové dane, ktoré vybrala spoločnosť Olympic Airlines od svojich zákazníkov dosiahli sumu […] mil. EUR a suma, ktorú zaplatili daňovým orgánom, bola […] mil. EUR. V marci 2004 a od júna do septembra 2004 boli platby daňovým orgánom vyplácané včas (do 20. dňa v mesiaci po ich vybraní). Za ostatné mesiace od decembra 2003 do marca 2005 platby meškali od jedného do piatich mesiacov. Zostatok k 31. decembru 2004 bol […] mil. EUR, čo predstavovalo dane vybrané za približne 3 mesiace. K 31. marcu 2005 bola výška splatných letiskových daní […] mil. EUR, čo predstavovalo dane vybrané za približne dva a pol mesiaca.
            
         5.3.5.   POPLATKY PLATENÉ SPOLOČNOSŤOU OLYMPIC AIRLINES SPOLOČNOSTI OLYMPIC AIRWAYS SERVICES ZA POZEMNÚ OBSLUHU A TECHNICKÚ PODPORU
   
               (163)
            
            
               Keďže spoločnosť Olympic Airlines zahŕňa len letecké divízie spoločností Olympic Airways a Olympic Aviation, nie je schopná sama vykonávať pomocné funkcie nevyhnutné na chod samotnej leteckej spoločnosti (traťovú údržbu, dopĺňanie paliva, pozemnú obsluhu atď.) a musí za tieto činnosti platiť. Komisia požiadala externých expertov, aby overili tvrdenie gréckych orgánov, že spoločnosť Olympic Airlines platila za tieto služby trhové ceny a že zmluvy boli teda uzatvorené za trhových podmienok.
            
         
               (164)
            
            
               Experti uviedli, že spoločnosť Olympic Airlines a spoločnosti skupiny Olympic Airways Services uzatvorili sériu siedmich zmlúv (vrátane spoločnosti Olympic Aviation a spoločnosti Olympic Catering S.A.) na celú škálu služieb vrátane pozemnej obsluhy, technickej údržby, manipulácie s nákladom a poštou, správy skladu, pomoci a poradenstva pri vedení účtovníctva, odbornej prípravy ľudských zdrojov a všeobecnej služby plánovania letových trás, služieb informačných technológií a telekomunikačných služieb a stravovania. Experti zistili, že v roku 2004 spoločnosti zo skupiny Olympic Airways poskytli spoločnosti Olympic Airlines služby v hodnote približne […] mil. EUR. Hlavné zmluvy o poskytovaní služieb medzi spoločnosťou Olympic Airlines a skupinou Olympic Airways sa týkali služieb pozemnej obsluhy a údržby. Spoločnosť Olympic Airlines využívala skupinu Olympic Airways na […] % služieb pozemnej obsluhy a na všetku údržbu. Zmluvné poplatky na rok 2004 na základe plánovanej leteckej činnosti boli […] mil. EUR za pozemnú obsluhu a […] mil. EUR za údržbu.
            
         
               (165)
            
            
               Experti Komisie preskúmali sadzby účtované skupinou Olympic Airways spoločnosti Olympic Airlines a ostatným leteckým spoločnostiam. Za pozemnú obsluhu zaznamenali nižšie sadzby, vedenie spoločnosti Olympic Airlines to však pripisovalo obchodným dôvodom, pretože spoločnosť Olympic Airlines bola najväčším zákazníkom a mala množstevné zľavy. Pokiaľ ide o stravovanie, zdá sa, že spoločnosť Olympic Airlines platila trhové ceny za služby, ktoré dostávala, a v súvislosti so službami technickej údržby spoločnosť Olympic Airways účtovala spoločnosti Olympic Airlines na inom základe ako ostatným zákazníkom, takže nebolo možné urobiť zmysluplné porovnanie. Vedenie spoločnosti Olympic Airlines uviedlo, že podľa ich názoru sadzby za všetky služby poskytované spoločnosťou Olympic Airways boli dohodnuté za bežných trhových podmienok a predstavovali objektívnu trhovú hodnotu.
            
         5.3.6.   POPLATKY LETISKU AIA
   
               (166)
            
            
               Letisko AIA je spoločnosťou s 55 % účasťou štátu, ktorá je zodpovedná za výstavbu, prevádzku a rozvoj aténskeho medzinárodného letiska. Hoci väčšinový podiel vlastní štát, spoločnosť je prevádzkovaná ako spoločnosť súkromného sektora na základe dohody o rozvoji letiska a nepodlieha zákonom o subjektoch kontrolovaných gréckym štátom.
            
         
               (167)
            
            
               Letisko AIA bolo a je najväčším veriteľom spoločnosti Olympic Airways/Olympic Airlines s ročnými poplatkami približne 60 mil. EUR. Keďže náklady letiska AIA tvoria taký významný prvok nákladov spoločnosti Olympic Airlines, bolo nevyhnutné, aby experti preskúmali vzťah medzi spoločnosťou Olympic Airlines a letiskom AIA s cieľom určiť, či letecká spoločnosť získala priaznivé podmienky, ktoré by mohli predstavovať nepriamu štátnu podporu. Experti zistili, že záväzky a platby spoločnosti Olympic Airlines v prospech letiska AIA za obdobie od začiatku činnosti do 19. mája 2005 boli:
               
                           […]
                        
                        
                           […]
                        
                        
                           […]
                        
                        
                           […]
                        
                     
                           […]
                        
                        
                           […]
                        
                        
                           […]
                        
                        
                           […]
                        
                     
                           […]
                        
                        
                           […]
                        
                        
                           […]
                        
                        
                           […]
                        
                     
                           […]
                        
                        
                           […]
                        
                        
                           […]
                        
                        
                           […]
                        
                     
                           […]
                        
                        
                           […]
                        
                        
                           […]
                        
                        
                           […]
                        
                     
         
               (168)
            
            
               Experti uviedli, že letisko AIA ukladalo poplatky letiskovým spoločnostiam za celý rad služieb poskytovaných letiskom vrátane poplatkov za pristávanie lietadiel a parkovacích poplatkov, poplatkov za bezpečnostnú infraštruktúru a infraštruktúru pozemnej obsluhy. Poplatky sa ukladali za štandardné sadzby, ktoré boli podrobne uvedené v usmerneniach pre zákazníkov k podmienkam používania a cenníku poplatkov za leteckú dopravu, ktoré vydalo letisko AIA v júni 2003. Štandardné platobné podmienky boli 20 kalendárnych dní. Úrok za omeškanie bol 3 % nad sadzbou EURIBOR.
            
         
               (169)
            
            
               Experti sa dozvedeli, že koncom roka 2004 spoločnosť Olympic Airlines uzatvorila dohodu o finančnom zúčtovaní účtov s letiskom AIA, ktorá spoločnosti Olympic Airlines umožňovala uhrádzať faktúry letiska AIA do 45 dní namiesto 20 dní platných podľa bežných platobných podmienok letiska AIA. Predlžené platobné lehoty sa uplatňovali od 1. júla 2004 do 28. februára 2005. Ako podmienka na získanie týchto predlžených lehôt sa od spoločnosti Olympic Airlines vyžadovalo, aby zriadila hypotéku v prospech letiska AIA na dve […] lietadlá do maximálnej výšky […] mil. EUR ako zabezpečenie. Záväzok k 31. decembru 2004 predstavoval poplatky za približne 4 mesiace a v máji 2005 predstavoval poplatky za približne 5 mesiacov, čo jasne presahuje 45 dňovú dobu splatnosti na základe dohody o finančnom zúčtovaní účtov.
            
         
               (170)
            
            
               Spoločnosť Olympic Airlines uzatvorila 22. apríla 2005 ďalšiu dohodu o vyrovnaní dlhov s letiskom AIA na úhradu […] mil. EUR z dlhu vo výške […] mil. EUR, ktorý existoval k uvedenému dátumu. Táto dohoda poskytla ďalšie zabezpečenie vo výške […] mil. EUR. Podľa podmienok tejto dohody sa v období od 30. apríla 2005 do 30. novembra 2005 mali uhrádzať variabilné mesačné platby. […] mil. EUR zo sumy […] mil. EUR malo pochádzať z príjmu zo záväzkov služby vo verejnom záujme. Zabezpečenie vo výške […] mil. EUR bolo poskytnuté v podobe prioritných hypoték na dve lietadlá […] a štyri motory.
            
         
               (171)
            
            
               Na základe uvedených informácií dospeli experti k názoru, že umožnenie vytvorenia […] mil. EUR záväzkov z obchodného styku počas zimnej sezóny a potom ich premena na osemnásťmesačný krátkodobý úver, ktorý sa má splatiť počas letnej sezóny, prakticky predstavovalo pre spoločnosť Olympic Airlines zabezpečenie sezónneho financovania prevádzkového kapitálu. Toto financovanie spolu s pokračujúcim tolerovaním omeškaných platieb naznačovalo, že letisko AIA zaobchádza so spoločnosťou Olympic Airlines tak, ako by nezaobchádzalo s ostatnými leteckými spoločnosťami.
            
         6.   POSÚDENIE POMOCI
   
   6.1.   PRÁVNY ZÁKLAD POSÚDENIA
   
   
               (172)
            
            
               V článku 87 ods. 1 Zmluvy o ES sa uvádza, že „pomoc poskytovaná v akejkoľvek forme členským štátom alebo zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určitých podnikateľov alebo výrobu určitých druhov tovaru, je nezlučiteľná s vnútorným trhom, pokiaľ ovplyvňuje obchod medzi členskými štátmi“.
            
         
               (173)
            
            
               Pojem štátna pomoc sa vzťahuje na akúkoľvek výhodu poskytovanú priamo alebo nepriamo, ktorá je financovaná zo štátnych zdrojov a poskytuje ju samotný štát alebo akýkoľvek sprostredkovateľský subjekt konajúci na základe právomocí, ktoré mu boli zverené.
            
         
               (174)
            
            
               Toto rozhodnutie sa týka len pomoci poskytnutej po rozhodnutí z roku 2002. Netýka sa žiadneho prípadného prvku štátnej pomoci v žiadnej prípadnej budúcej transakcii alebo transakciách týkajúcich sa akcií alebo aktív ktorejkoľvek z príslušných spoločností.
            
         
               (175)
            
            
               V článku 228 Zmluvy o ES sa ustanovuje, že „ak Súdny dvor zistí, že členský štát nesplnil povinnosť, ktorá vyplýva z tejto zmluvy, tento štát je povinný urobiť potrebné opatrenia, aby vyhovel rozsudku Súdneho dvora“. V posudzovanom prípade sa v rozhodnutí z roku 2002 zistilo, že pomoc je neoprávnená a nezlučiteľná so spoločným trhom. Súdny dvor vo svojom rozsudku z 12. mája 2005 vo veci C-415/03 Komisia/Grécko zistil, že členský štát neprijal potrebné opatrenia.
            
         
               (176)
            
            
               V článku 228 ods. 2 zmluvy sa ustanovuje, že „ak sa Komisia domnieva, že členský štát neprijal takéto opatrenia, umožní tomuto štátu predložiť pripomienky [na základe formálnej výzvy] a potom vydá stanovisko s odôvodnením a uvedie tie časti, v ktorých daný členský štát nevyhovel rozsudku Súdneho dvora“.
            
         6.2.   EXISTENCIA POMOCI
   
   
               (177)
            
            
               Komisia uskutočnila dôkladnú a hĺbkovú analýzu pripomienok zaslaných v priebehu konania, pripomienok predložených Gréckom a štúdie expertov týkajúcej sa reštrukturalizácie spoločnosti Olympic Airways a správania sa spoločností Olympic Airways a Olympic Airlines po reštrukturalizácii. Komisia sa rozhodla uskutočniť posúdenie existencie štátnej pomoci v štyroch hlavných oblastiach: i) samotná reštrukturalizácia; ii) či bola spoločnosti Olympic Airlines od roku 2003 poskytnutá akákoľvek iná štátna pomoc; iii) poskytnutie 130 mil. EUR spoločnosti Olympic Airways a (iv) či bola spoločnosti Olympic Airways poskytnutá akákoľvek iná štátna pomoc.
            
         i)   Aká bola povaha reštrukturalizácie skupiny Olympic Airways, ktorá sa uskutočnila v decembri 2003?
   
               (178)
            
            
               Zdá sa, že úmyslom gréckych orgánov pri príprave a vykonávaní zákona č. 3185/2003 bolo umožniť leteckým divíziám skupiny Olympic Airways, teraz včleneným do novej spoločnosti Olympic Airlines, pokračovať v obchodovaní a pristúpiť k privatizácii. Komisia preto musí preskúmať vzťah medzi spoločnosťami Olympic Airways a Olympic Airlines. Spoločnosť Olympic Airlines bola zriadená z leteckých divízií spoločnosti Olympic Airways a pokračuje v hlavnej leteckej činnosti spoločnosti Olympic Airways; na začiatku prevzala všetky lietadlá spoločnosti Olympic Airways a v súčasnosti prevádzkuje 40 lietadiel v porovnaní so 43, s ktorými predtým lietala spoločnosť Olympic Airways, s tými istými posádkami lietadiel na tých istých trasách. Spoločnosť Olympic Airlines získala „nástupníctvom“ letové trasy, zmluvy týkajúce sa záväzkov poskytovať služby vo verejnom záujme a práva v rámci bilaterálnych dohôd na letové trasy do krajín mimo EÚ, na ktorých predtým pôsobila spoločnosť Olympic Airways. Ako už bolo uvedené, spoločnosť Olympic Airlines bola zriadená na základe zákona č. 3185/2003, ktorý sa výslovne vzťahuje na spoločnosť Olympic Airways/Olympic Airlines a ustanovuje výnimku z bežne uplatniteľných ustanovení gréckeho zákona o obchodných spoločnostiach.
            
         
               (179)
            
            
               Spoločnosť Olympic Airways bola veľmi zadlžená a už predtým získala podľa rozhodnutia Komisie neoprávnenú a nezlučiteľnú štátnu pomoc; odčlenenie malo za následok vyňatie leteckých divízií vytvárajúcich príjmy z tejto spoločnosti, pričom zároveň bolo prevedených len veľmi málo zodpovedajúcich záväzkov. Všetky dlhodobé záväzky boli ponechané predchádzajúcim spoločnostiam a z daní, odvodov sociálneho zabezpečenia a iných poplatkov splatných gréckemu štátu skupinou Olympic Airways boli na spoločnosť Olympic Airlines prevedené iba jednomesačné záväzky. Okrem dlhov na daniach splatných priamo gréckemu štátu predstavovali záväzky spoločnosti Olympic Airways voči letisku AIA k dátumu odčlenenia približne 93 mil. EUR. Žiadna časť z nich nebola v rámci odčlenenia prevedená na spoločnosť Olympic Airlines, ale zostali spoločnosti Olympic Airways.
            
         
               (180)
            
            
               Komisia dospela tiež k záveru, že ako pokračuje proces privatizácie predpokladaný zákonom č. 3185/2003, nezostanú už aj tak veľmi zadlženej skupine Olympic Airways žiadne obchodné činnosti a zostanú jej minimálne aktíva a dlhy dosahujúce stovky miliónov eur. Bude preto ešte menej pravdepodobné, že splatí nezlučiteľnú štátnu pomoc ako sa vyžaduje v rozhodnutí z roku 2002. Úmyslom gréckych orgánov preto je, aby sa na spoločnosti Olympic Airways a Olympic Aviation uplatnili ustanovenia o platobnej neschopnosti a spoločnosti pôjdu do likvidácie. Náklady by znášali veritelia, najmä grécky štát. Komisia poznamenáva, že vzhľadom na to, že Grécko je výlučným vlastníkom aj spoločnosti Olympic Airways, aj spoločnosti Olympic Airlines, vytvorenie spoločnosti Olympic Airlines nie je natoľko reštrukturalizáciou, ako skôr umelou reorganizáciou v rámci jednej skupiny. Tento názor podporilo aj preskúmanie zákona č. 3185/2003, na základe ktorého spoločnosť Olympic Airlines získala „ochranu“ pred bežne uplatniteľnými ustanoveniami gréckeho občianskeho a obchodného zákonníka v súvislosti s dlhmi, ktoré vznikli na základe zmlúv spoločnosti Olympic Airways pred „odčlenením“ leteckej divízie. To naznačuje, že v prípade neexistencie tohto osobitného zákona, uplatnenie bežných ustanovení vnútroštátneho práva by takisto viedlo k záveru o existencii „kontinuity“ medzi týmito dvoma spoločnosťami.
            
         
               (181)
            
            
               Komisia ďalej poznamenáva, že klasifikáciu spoločnosti Olympic Airlines ako nástupníckej spoločnosti Olympic Airways výslovne potvrdilo Grécko vo svojom liste Komisii z 2. júna 2005, v ktorom sa odvoláva na spoločnosť Olympic Airlines ako na „nástupnícku spoločnosť“ spoločnosti Olympic Airways na účely vrátenia pomoci.
            
         
               (182)
            
            
               Súdny dvor sa vo svojom rozsudku vo veci C-415/03 Komisia/Grécko tiež zaoberal prevodom aktív na spoločnosť Olympic Airlines, ktorý je základným aspektom reštrukturalizácie. Súd dospel k záveru, že prevod „aktív spoločnosti Olympic Airways bez akýchkoľvek iných záväzkov na novú spoločnosť Olympic Airlines… bol štruktúrovaný tak, aby znemožňoval na základe vnútroštátneho práva vymáhať dlhy existujúce voči pôvodnej spoločnosti Olympic Airways od novej spoločnosti Olympic Airlines“ (16). Dodal, že „toto opatrenie predstavovalo prekážku pre reálny výkon rozhodnutia Komisie č. 2003/372/ES [rozhodnutia z roku 2002] a pre vymáhanie vrátenia pomoci, ktorou Grécko podporilo hospodárske činnosti tejto spoločnosti. V dôsledku toho bol cieľ, ktorý sledovalo toto rozhodnutie, a síce obnovenie nenarušenej hospodárskej súťaže v odvetví civilného letectva, vážne ohrozený.“ Súdny dvor preto dospel k záveru, že základným cieľom reštrukturalizácie bolo umelo izolovať letecké divízie spoločnosti Olympic Airways od predchádzajúceho vývoja.
            
         
               (183)
            
            
               Je preto zrejmé, že reštrukturalizácia spoločnosti Olympic Airways v roku 2003, v rámci ktorej bola vytvorená spoločnosť Olympic Airlines, síce viedla k vytvoreniu samostatného právneho subjektu, uskutočnila sa však tak, aby sa predišlo vráteniu pomoci na základe rozhodnutia z roku 2002, a že spoločnosť Olympic Airlines je nástupníckou spoločnosťou spoločnosti Olympic Airways aspoň na účely vrátenia štátnej pomoci poskytnutej pred rozdelením.
            
         (ii)   Získala spoločnosť Olympic Airlines od svojho založenia štátnu pomoc?
   
               (184)
            
            
               Experti dospeli k záveru, že spoločnosť Olympic Airlines bola od svojho založenia finančne stratová. V súvislosti s bodmi vznesenými pri začatí konania experti zistili, že pokiaľ ide o platenie dane spatosimo, spoločnosť Olympic Airlines od svojho založenia vykonala všetky požadované platby; pokiaľ ide o otázku služieb pozemnej obsluhy a údržby poskytovaných spoločnosťou Olympic Airways spoločnosti Olympic Airlines, Komisia nemá dostatok informácií na to, aby mohla vysloviť názor, či obsahujú prvky štátnej pomoci. Pokiaľ ide o záväzky spoločnosti Olympic Airlines týkajúce sa daní a sociálneho zabezpečenia, experti zistili, že s výnimkou niektorých omeškaných platieb (ktoré boli penalizované), si spoločnosť Olympic Airlines plnila svoje záväzky.
            
         
               (185)
            
            
               V súvislosti s daňou spatosimo a dlhmi na daniach a sociálnom zabezpečení Komisia dospela k záveru, že spoločnosť Olympic Airlines od svojho vzniku nezískala štátnu pomoc. Počas preskúmavania účtovných kníh však experti zistili, že spoločnosť Olympic Airlines mala v dvoch prípadoch prospech z priaznivých podmienok od svojich dodávateľov.
            
         
               (186)
            
            
               Spoločnosť Olympic Airlines si v rámci podnájmu ďalej prenajímala lietadlá od spoločností Olympic Airways, Olympic Aviation a v prípade štyroch finančných lízingov priamo od gréckej vlády. Znalci preukázali, že sadzby za podnájom boli vo všetkých prípadoch nižšie ako sadzby hlavných lízingových zmlúv s hlavnými prenajímateľmi. V prípade týchto 4 finančných lízingov grécky štát mal stratu od 250 000 EUR do 350 000 EUR za každé lietadlo mesačne. V prípade lietadiel daných do podnájmu spoločnosťou Olympic Airways spoločnosti Olympic Airlines rozdiel medzi tým, čo platila spoločnosť Olympic Airlines a tým, čo platila spoločnosť Olympic Airways znamenal, že spoločnosť Olympic Airways utrpela v roku 2004 stratu 37,6 mil. EUR (t. j. 55 % nákladov na lízing).
            
         
               (187)
            
            
               Pri preskúmavaní vzťahu medzi spoločnosťou Olympic Airlines a letiskom AIA, experti Komisie dospeli k záveru, že umožnenie vytvorenia […] mil. EUR záväzkov z obchodného styku počas zimnej sezóny a potom ich premena na osemmesačný krátkodobý úver, ktorý sa má splatiť počas letnej sezóny, prakticky predstavovalo zabezpečenie sezónneho financovania prevádzkového kapitálu spoločnosti Olympic Airlines. Toto financovanie spolu s pokračujúcim tolerovaním omeškaných platieb naznačovalo, že letisko AIA zaobchádza so spoločnosťou Olympic Airlines tak, ako by nezaobchádzalo s ostatnými leteckými spoločnosťami.
            
         
               (188)
            
            
               Pri zvážení tohto zvýhodneného zaobchádzania Komisia môže v prvom rade dospieť k záveru, že rozhodnutie gréckych orgánov dať do podnájmu lietadlá spoločnosti Olympic Airlines so stratou na každé lietadlo od 250 000 EUR do 350 000 EUR mesačne je jasným prevodom štátnych zdrojov zo štátu na spoločnosť Olympic Airlines. Toto opatrenie znižuje náklady, ktoré by spoločnosť Olympic Airlines inak musela niesť. Toto opatrenie je špecifické v tom, že je zamerané výlučne na spoločnosť Olympic Airlines a narušuje alebo hrozí narušením hospodárskej súťaže, keďže spoločnosť Olympic Airlines pôsobí na plne liberalizovanom trhu leteckej dopravy.
            
         
               (189)
            
            
               Podľa ustálenej judikatúry sa nerobí žiadny rozdiel medzi prípadmi, keď pomoc poskytuje priamo štát a prípadmi, keď ju poskytujú verejné alebo súkromné orgány, ktoré štát zriadi alebo určí na účely správy pomoci (17). Aby však bolo možné výhody kategorizovať ako pomoc v zmysle článku 87 ods. 1 zmluvy musia byť po prvé poskytnuté priamo alebo nepriamo zo štátnych zdrojov (18) a po druhé, musí byť možné ich prisúdiť štátu (19).
            
         
               (190)
            
            
               Pokiaľ ide o konanie spoločnosti Olympic Airways a letiska AIA, musí preto Komisia rozhodnúť, či toto konanie možno pripísať štátu. Ako už bolo uvedené v odôvodnení 192, pripísateľnosť opatrenia prijatého verejným podnikom štátu možno vyvodiť zo súboru ukazovateľov vyplývajúcich z okolností prípadu a z kontextu, v ktorom bolo dané opatrenie prijaté.
            
         
               (191)
            
            
               V súvislosti s rozhodnutím spoločnosti Olympic Airways dať do podnájmu spoločnosti Olympic Airlines lietadlá za ceny výrazne nižšie ako sú ceny hlavných lízingových zmlúv, čo viedlo k strate 37,6 mil. EUR, Komisia poznamenáva, že štát vlastnil 100 % akcií aj spoločnosti Olympic Airways, aj spoločnosti Olympic Airlines. Navyše manažment a riaditeľov oboch spoločností vymenoval štát. Za týchto okolností je potrebné vyvodiť záver, že spoločnosti Olympic Airways a Olympic Airlines boli (a stále sú) pod kontrolou štátu. Grécko mohlo priamo a nepriamo ako najväčší veriteľ spoločnosti Olympic Airways vyvíjať dominantný vplyv na všetky podniky. Rozhodnutie spoločnosti Olympic Airways dať do podnájmu lietadlá spoločnosti Olympic Airlines preto nebolo konaním nezávislého podniku.
            
         
               (192)
            
            
               Bez ohľadu na tvrdenie Grécka, že nezohráva žiadnu úlohu pri ovplyvňovaní obchodného správania letiska AIA, Komisia poznamenáva, že štát vlastní 55 % základného imania letiska AIA a vymenováva štyroch z jeho deviatich riaditeľov. Súdny dvor uviedol ďalšie kritéria, ktoré možno použiť pri rozhodovaní o tom, či opatrenie pomoci prijaté verejným podnikom možno pripísať štátu (20). Patrí medzi ne „integrácia podniku v štruktúrach verejnej správy, povaha jeho činností a vykonávanie týchto činností na trhu za obvyklých podmienok hospodárskej súťaže so súkromnými prevádzkovateľmi, právne postavenie podniku (v tom zmysle, že podlieha verejnému právu alebo všeobecnému právu obchodných spoločností), intenzita dohľadu vykonávaného verejnými orgánmi nad vedením podniku alebo akýkoľvek iný ukazovateľ ukazujúci, v konkrétnom prípade, účasť verejných orgánov na prijímaní opatrenia alebo pravdepodobnosť ich neúčasti, berúc do úvahy aj rozsah opatrenia, jeho obsah a podmienky, ktoré obsahuje“. Hoci väčšinovým vlastníkom letiska AIA je štát, svoju každodennú obchodnú činnosť vykonáva ako súkromný podnik nezávislý od gréckeho štátu (len štyroch z jeho deviatich riaditeľov vymenováva štát) a vzhľadom na to, že všetky dlhy splatné spoločnosťou Olympic Airways/Olympic Airlines letisku AIA sa splácajú s úrokmi a sú zabezpečené hypotékami na lietadlá, Komisia nemôže dospieť s konečnou platnosťou k záveru, že činnosť letiska AIA možno pripísať štátu.
            
         
               (193)
            
            
               Komisia preto dospela k záveru, že lízingové zmluvy medzi spoločnosťou Olympic Airways a spoločnosťou Olympic Airlines narúšajú alebo hrozia narušením hospodárskej súťaže, keďže sú osobitné v tom, že zvýhodňujú jeden podnik tým, že ho zbavujú záväzkov, ktoré by inak musel znášať. Komisia tiež konštatuje, že predmetné opatrenia sa dotýkajú obchodu medzi členskými štátmi a narúšajú hospodársku súťaž alebo hrozia narušením hospodárskej súťaže na tomto trhu, pretože sa týkajú leteckého dopravcu Spoločenstva (ako sa uvádza v odôvodnení 193). Komisia preto dospela k záveru, že nájomné zmluvy, na základe ktorých si spoločnosť Olympic Airlines prenajíma lietadlá buď od spoločnosti Olympic Airways alebo od štátu, predstavujú poskytnutie štátnej pomoci spoločnosti Olympic Airlines v zmysle článku 87 ods. 1 zmluvy.
            
         iii)   Aký bol význam hotovostnej „preddavkovej platby“ zo špeciálneho účtu poskytnutej podľa zákona č. 3185/200?, Ako bola hotovosť vyplatená a na čo sa použila? Kto mal prospech z vyplatenia hotovosti?
   
               (194)
            
            
               Pri skúmaní tejto platby Komisia môže v prvom rade urobiť záver, že príslušná suma je prevodom štátnych zdrojov (peňazí pochádzajúcich priamo zo štátneho rozpočtu a výslovne poskytnutých za podmienok článku 27 zákona č. 3185/2003) a že ide o individuálne opatrenie, pretože je zamerané výlučne na spoločnosť Olympic Airways.
            
         
               (195)
            
            
               Grécke orgány tvrdia, že poskytnutie sumy 130 312 459 EUR spoločnosti Olympic Airways predstavovalo konanie obozretného investora. Podľa platnej judikatúry Spoločenstva sa správanie verejného investora musí porovnať s konaním hypotetického súkromného investora, ktorý sa riadi možnosťami dlhodobej ziskovosti (21). Potrebné zvýšenie základného imania na zabezpečenie prežitia spoločnosti, ktorá má dočasné problémy, ale po prijatí vhodných reštrukturalizačných opatrení je v stave vrátiť sa k ziskovosti, nie je nevyhnutne pomocou, ak by súkromný investor dospel k rovnakému záveru. Súdny dvor ďalej uviedol, že nejde o pomoc, ak zvýšenie základného imania nie je urobené za podmienok, ktoré by boli prijateľné pre súkromného investora pôsobiaceho za obvyklých trhových podmienok (22).
            
         
               (196)
            
            
               V čase, keď bol spoločnosti Olympic Airways vyplatený preddavok vo výške 130 312 459 EUR, táto spoločnosť už bola vo veľmi ťažkej finančnej situácii. Komisia vo svojom rozhodnutí z roku 2002 zistila, že táto spoločnosť získala neoprávnenú a nezlučiteľnú štátnu pomoc a nariadila vrátenie tejto pomoci s úrokmi. Spoločnosť Olympic Airways bola len zbavená svojich leteckých divízií a bola zaťažená väčšinou záväzkov, ktoré by normálne patrili týmto divíziám. Na konci roka 2003 spoločnosť Olympic Airways dlhovala gréckemu štátu celkovo 522 mil. EUR v podobe nezaplatených dlhov na daniach a sociálnom zabezpečení. Komisia dospela k záveru, že spoločnosť Olympic Airways by vzhľadom na svoju finančnú situáciu bola preukázateľne neschopná získať v rovnakej situácii porovnateľný preddavok v hotovosti od súkromného investora. To platí o to viac, že „investor“ bol v tomto prípade aj najväčším veriteľom spoločnosti Olympic Airways a mal len veľmi malú reálnu šancu dosiahnuť vrátenie súm, ktoré mu spoločnosť Olympic Airways už dlhovala. Takýto veriteľ by nepripustil situáciu, kde by dlhy naďalej rástli, zatiaľ čo aktíva, ktoré by sa mohli použiť na uspokojenie týchto dlhov, mizli (23). Naopak súkromný veriteľ by podnikol všetky právne kroky na dosiahnutie uhradenia nedoplatkov alebo na uplatnenie svojich záruk. Komisia preto nemôže súhlasiť s tvrdením Grécka, že vyplatenie predmetných súm vopred spoločnosti Olympic Airways bolo konaním obozretného investora.
            
         
               (197)
            
            
               Komisia musí potom posúdiť, či sa suma 130 312 459 EUR môže považovať za formu kompenzácie spoločnosti Olympic Airways zo strany štátu za aktíva, ktoré boli odobraté spoločnosti Olympic Airways a ktoré štát pridelil spoločnosti Olympic Airlines, ako pôvodne tvrdilo Grécko. Na posúdenie platnosti tohto argumentu musí Komisia preskúmať hodnotu aktív prijatých od spoločnosti Olympic Airways a prevedených na spoločnosť Olympic Airlines. Podľa ocenenia, ktoré urobilo vedenie spoločnosti Olympic Airways, aktíva prevedené na spoločnosti Olympic Airlines predstavovali sumu 130 312 459 EUR. Ak by tomu tak bolo, potom by prevod tejto sumy na spoločnosť Olympic Airways nepredstavoval žiadnu štátnu pomoc, pretože by spoločnosť Olympic Airways nezískala žiadnu výhodu.
            
         
               (198)
            
            
               V tejto súvislosti Komisia považuje za dôležité, že vlastní audítori skupiny Olympic (spoločnosť Deloitte & Touche) v účtovnej závierke k 31. decembru 2003 uviedli svoju výhradu k oceneniu aktív oddelených zo spoločnosti Olympic Airways a prevedených na spoločnosť Olympic Airlines. Audítori konštatovali, že pokiaľ ide o goodwill, fixné aktíva pri ocenení a zostatky na účtoch „Má dať“ a „Dal“ prevedené z jednotlivých spoločností na spoločnosť Olympic Airlines, nie sú schopní potvrdiť hodnotu týchto položiek, a preto k nim nevyjadrujú žiadne stanovisko.
            
         
               (199)
            
            
               Experti vo svojej štúdii uskutočnenej pre Komisiu presvedčivo preukázali, že došlo k nadhodnoteniu aktív, ktoré boli prevedené na spoločnosť Olympic Airlines. Preto na pokyn Komisie urobili experti svoje vlastné ocenenie prevedených aktív za použitia účtovných metód a štandardov, ktoré sú akceptované aj v Grécku, aj medzinárodne. Dospeli k záveru, že cena čistých aktív prevedených na spoločnosť Olympic Airlines nebola rádovo 130 mil. EUR, ale mala by sa oceniť na približne 38 mil. EUR. Komisia dôkladne preskúmala údaje a metodiku, ktoré použili experti a súhlasí s ich analýzou. Komisia preto dospela k záveru, že hodnota prevedených aktív bola nadhodnotená o približne 91,5 mil. EUR.
            
         
               (200)
            
            
               Aj keď na získanie úplne presného posúdenia príslušných súm by sa mal uskutočniť úplný audit všetkých aktív a pasív, Komisia môže odhadnúť, že ide o nadhodnotenie rádovo o 91,5 mil. EUR.
            
         
               (201)
            
            
               Potom ako Komisia o tomto bode rozhodla, poznamenala, že nadhodnotenie je špecifické, pretože výslovne poskytuje peňažné prostriedky priamo spoločnosti Olympic Airways a udeľuje tejto spoločnosti výhodu, keďže sa tieto peniaze majú použiť na zaplatenie „odstupného a ostatných výdavkov pri odchode zamestnancov do dôchodku v akejkoľvek forme, ako aj na krytie finančných záväzkov spoločností Olympic Airways a Olympic Aviation počas procesu transformácie a likvidácie“ (24) tak, aby spoločnosť „splnila svoje finančné záväzky“. Komisia mimochodom podotýka, že toto ustanovenie sa interpretovalo v širšom zmysle a že príslušná suma sa použila na zaplatenie všeobecných prevádzkových nákladov – viac ako 51 mil. EUR zo sumy preddavkov sa použilo na zaplatenie prenájmu lietadiel.
            
         
               (202)
            
            
               Komisia dospela aj k záveru, že opatrenie narušuje alebo hrozí narušením hospodárskej súťaže a má vplyv na obchod medzi štátmi, pretože sa týka spoločnosti, ktorá konkuruje iným spoločnostiam Spoločenstva, najmä od nadobudnutia účinnosti smernice Rady 96/67/ES z 15. októbra 1996 o prístupe k trhu pozemnej obsluhy na letiskách Spoločenstva, ktorou sa otvorila hospodárska súťaž v oblasti pozemnej obsluhy na letiskách s ročnou prahovou hodnotou 2 mil. cestujúcich alebo 50 000 ton nákladu (25). Komisia preto musela dospieť k záveru, že suma, o ktorú boli aktíva prevedené na spoločnosť Olympic Airlines nadhodnotené a ktorá bola zaplatená spoločnosti Olympic Airways, predstavuje poskytnutie štátnej pomoci spoločnosti Olympic Airways v zmysle článku 87 ods. 1 zmluvy.
            
         iv)   Získala spoločnosť Olympic Airways (Olympic Airways Services) od decembra 2002 štátnu pomoc?
   
               (203)
            
            
               Znalci preukázali, že odo dňa prijatia posledného rozhodnutia týkajúceho sa spoločnosti Olympic Airways (12. decembra 2002) a od odčlenenia od spoločnosti Olympic Airlines dostala spoločnosť Olympic Airways od štátu preddavky v hotovosti a jej dlhy na daniach a sociálnom zabezpečení voči štátu sa zvýšili.
            
         
               (204)
            
            
               Je zrejmé, že splátky úveru od banky ABN Amro vo výške 36 945 357 EUR, splátky finančného lízingu za lietadlo A340 vo výške 11 774 684 EUR a priame financovanie v hotovosti vo výške 8,2 mil. EUR spoločnosti Olympic Airways zahŕňali priame prevody štátnych zdrojov spoločnosti Olympic Airways zo strany štátu. Z dôvodov vysvetlených v bode 7 tohto rozhodnutia predstavujú tieto opatrenia nové opatrenia neoprávnenej pomoci, pokiaľ nie sú len uplatnením záruk predtým poskytnutých gréckym štátom. Ako už bolo vysvetlené pri preskúmaní „preddavku“ vyplateného spoločnosti Olympic Airways, dokonca ak štát registruje tieto sumy proti spoločnosti Olympic Airways na daňových orgánoch a sú zaznamenané v účtovných knihách ako daňové záväzky, štát ma malú alebo žiadnu reálnu šancu niekedy zabezpečiť splatenie týchto súm a preto nemožno povedať, že pri vykonávaní týchto platieb konal racionálnym alebo komerčným spôsobom.
            
         
               (205)
            
            
               Ťažká a zhoršujúca sa situácia spoločnosti Olympic Airways (Olympic Airways Services), pokiaľ ide o dane a sociálne zabezpečenie, bola už opísaná. Už koncom roku 2002 boli dlhy na daniach a sociálnom zabezpečení spoločnosti Olympic Airways vysoké, dosahovali hodnotu 273 mil. EUR. V nasledujúcom období tieto záväzky naďalej výrazne rástli. Odhadovaný dlh na konci roka 2004 predstavoval 627 mil. EUR, čo znamená, že v období, na ktoré sa toto rozhodnutie vzťahuje, sa dlh spoločnosti Olympic Airways voči štátu zvýšil o 354 mil. EUR.
            
         
               (206)
            
            
               Pokiaľ ide o narastajúce daňové záväzky spoločnosti Olympic Airways, je to samotný štát, ktorý prostredníctvom daňového úradu toleruje neustály odklad a neplatenie rôznych daní a poplatkov, ktoré mu dlhuje spoločnosť Olympic Airways. Pokiaľ ide o príspevky na sociálne zabezpečenie, orgán poverený ich vyberaním (IKA) je verejným orgánom zriadeným na základe gréckeho zákona (26), ktorému bola zverená zodpovednosť za správu systému sociálneho zabezpečenia a vyberanie povinných príspevkov na sociálne zabezpečenie pod dohľadom štátu. Má právo, ale nie povinnosť uzatvárať dohody o vyrovnaní dlhov v prípade oneskorených platieb dlhov (27). Zodpovednosť za neustále sa zvyšujúci dlh spoločnosti Olympic Airways na daniach voči štátu možno preto nepochybne pripísať štátu.
            
         
               (207)
            
            
               Komisia preto musí preskúmať, či toto tolerovanie zahŕňa prevod štátnych zdrojov. Vzhľadom na to, že štátna pomoc zahŕňa nielen nesporné výhody, ale aj opatrenia, ktoré zmierňujú bežné poplatky, táto nečinnosť, pokiaľ ide o vymáhanie dlhov zo strany štátu, jasne znamená taký prevod štátnych zdrojov.
            
         
               (208)
            
            
               Po preukázaní, že došlo k prevodu zdrojov, ktorý možno pripísať štátu, Komisia musí určiť, či táto pomoc narúša hospodársku súťaž. Komisia zastáva názor, že aj poskytnutie priamej pomoci, aj nečinnosť pri výbere nesplateného dlhu zo strany štátu poskytuje spoločnosti Olympic Airways značnú obchodnú výhodu pred jej konkurentmi. Štát nepostupoval voči spoločnosti Olympic Airways rozumným a komerčným spôsobom. Ako je vysvetlené v odôvodnení 209, dochádza tým k narušeniu hospodárskej súťaže v liberalizovanom sektore vnútorného trhu. Komisia musí preto vyvodiť záver, že tak tolerancia štátu k nezaplateným a rastúcim dlhom spoločnosti Olympic Airways na daniach a na sociálnom zabezpečení, ako aj platby vykonané štátom namiesto spoločnosti Olympic Airways zodpovedajú poskytnutiu štátnej pomoci spoločnosti Olympic Airways v zmysle článku 87 ods. 1 zmluvy.
            
         6.3.   ZLUČITEĽNOSŤ POMOCI
   
   i)   Zlučiteľnosť pomoci poskytnutej spoločnosti Olympic Airlines
   
               (209)
            
            
               Keďže Komisia dospela k záveru, že spoločnosť Olympic Airlines dostávala od svojho vzniku štátnu pomoc, musí preskúmať opatrenia v prospech spoločnosti Olympic Airlines z hľadiska článku 87 ods. 2 a 3 zmluvy, v ktorých sú ustanovené výnimky zo všeobecného pravidla nezlučiteľnosti uvedeného v článku 87 ods. 1.
            
         
               (210)
            
            
               Výnimky v článku 87 ods. 2 zmluvy sa v tomto prípade nemôžu uplatňovať, pretože pomoc nemá sociálnu povahu a neposkytuje sa jednotlivým spotrebiteľom, neposkytuje sa ani na náhradu škody spôsobenej prírodnými katastrofami alebo mimoriadnymi udalosťami, a nejde ani o pomoc hospodárstvu určitých oblastí Spolkovej republiky Nemecko v dôsledku rozdelenia Nemecka.
            
         
               (211)
            
            
               Ďalšie výnimky zo všeobecného zákazu štátnej pomoci sú uvedené v článku 87 ods. 3. Výnimky v článku 87 ods. 3 písm. b) a článku 87 ods. 3 písm. d) sa v tomto prípade neuplatňujú, pretože pomoc nepodporuje vykonávanie dôležitého projektu spoločného európskeho záujmu, nenapráva vážne poruchy fungovania v hospodárstve členského štátu, ani nepodporuje zachovanie kultúrneho dedičstva.
            
         
               (212)
            
            
               Článok 87 ods. 3 písm. a) a c) zmluvy ustanovuje výnimku týkajúcu sa pomoci určenej na podporu hospodárskeho rozvoja oblastí s mimoriadne nízkou životnou úrovňou alebo s mimoriadne vysokou nezamestnanosťou. Grécko je oblasťou, ktorá v plnom rozsahu patrí do rozsahu pôsobnosti článku 87 ods. 3 písm. a).
            
         
               (213)
            
            
               Pokiaľ ide o ciele regionálnej pomoci v súvislosti s leteckými službami, Komisia sa domnieva, že sa obvykle ľahšie splnia uložením záväzkov poskytovať služby vo verejnom záujme. Grécky štát ich ukladá spoločnostiam ponúkajúcim služby medzi gréckou pevninou a ostrovmi, ako aj medzi ostrovmi a v niektorých prípadoch (takzvané málo vyťažené letové trasy) ich môže zadať štát na zmluvnom základe leteckej spoločnosti, ktorá za ich poskytovanie dostáva náhradu. Komisia sa vo všeobecnosti domnieva, že náhrada za záväzky poskytovať služby vo verejnom záujme je nevyhnutne cielená podpora a za predpokladu, že poskytovateľ je vybraný na základe transparentného a nediskriminačného konania a nedostáva nadmernú náhradu, táto štátna podpora vo všeobecnosti nevyvoláva otázky nezlučiteľnej štátnej pomoci. Bol to aj prípad v súvislosti so zmluvami, ktoré plní spoločnosť Olympic Aviation. Podľa podmienok reštrukturalizácie tieto trasy v súčasnosti prevádzkuje spoločnosť Olympic Airlines ako „nástupnícka“ spoločnosť. Berúc do úvahy obmedzené informácie, ktoré má Komisia k dispozícii, nemôže v súvislosti so spôsobom, akým boli zmluvy na poskytovanie služieb vo verejnom záujme prevedené zo spoločnosti Olympic Aviation na spoločnosť Olympic Airlines vylúčiť, že neboli dodržané postupy ustanovené v nariadení Rady č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva (28). V žiadnom prípade však Grécko nemôže využiť výnimku ustanovenú v článku 87 ods. 3 písm. a) v súvislosti so sumami poskytnutými spoločnosti Olympic Airlines od jej založenia.
            
         
               (214)
            
            
               Pokiaľ ide o výnimku ustanovenú v článku 87 ods. 3 písm. c) zmluvy týkajúcu sa pomoci na rozvoj určitých hospodárskych činností, za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom, Komisia musí posúdiť, či sa toto ustanovenie môže použiť na daný prípad. Pri vykonávaní preskúmavania Komisia musí brať do úvahy uplatniteľné usmernenia týkajúce sa štátnej pomoci v sektore letectva (29), ako aj usmernenia Spoločenstva o štátnej pomoci na záchranu a reštrukturalizáciu firiem v ťažkostiach (30).
            
         
               (215)
            
            
               Pokiaľ ide o pomoc poskytnutú spoločnosti Olympic Airlines prostredníctvom znížených nákladov na nájom lietadiel, Komisia sa opäť odvoláva na usmernenia o štátnej pomoci v sektore letectva. V odseku 14 usmernení sa uvádza, že „priama pomoc na krytie prevádzkových strát nie je vo všeobecnosti zlučiteľná so spoločným trhom a nemôže sa využiť výnimka zo všeobecného zákazu štátnej pomoci“. V usmerneniach sa ďalej špecifikuje, že priame dotácie na obsluhu letových trás možno akceptovať len v prípade záväzkov poskytovať služby vo verejnom záujme a v prípade pomoci sociálneho charakteru poskytnutej jednotlivým spotrebiteľom.
            
         
               (216)
            
            
               V tomto prípade pomoc poskytnutá spoločnosti Olympic Airlines buď priamo gréckym štátom alebo prostredníctvom nájmu zo strany štátu alebo nepriamo prostredníctvom spoločnosti Olympic Airways nepatrí do žiadnej z kategórií akceptovateľnej dotácie obsluhy letových trás. V ustálenej judikatúre sa v súvislosti so štátnou pomocou uvádza, že nová pomoc nemôže byť zlučiteľná so spoločným trhom, pokiaľ pomoc, ktorá bola predtým vyhlásená za neoprávnenú, nebola vrátená, pretože kombinované účinky všetkých pomocí by značne narušili hospodársku súťaž na spoločnom trhu (31). Keďže na uvedené účely je spoločnosť Olympic Airlines nástupníckou spoločnosťou leteckej divízie spoločnosti Olympic Airways a preto aj nástupníckou spoločnosťou na účely vymáhania vrátenia pomoci, nová pomoc spoločnosti Olympic Airlines nemôže byť zlučiteľná, pokiaľ predchádzajúca pomoc nebude vrátená. Okrem toho je poskytnutie pomoci porušením predchádzajúcich záväzkov daných Gréckom, a to neposkytnúť žiadnu ďalšiu pomoc spoločnosti Olympic Airways ani nástupníckym spoločnostiam (článok 1 písm. e) rozhodnutia z roku 1994).
            
         
               (217)
            
            
               Hoci grécke orgány netvrdili, že sumy, ktoré prijala spoločnosť Olympic Airlines od svojho založenia, vznikli v dôsledku reštrukturalizácie a dokonca hoci Komisia dospela k záveru, že spoločnosť Olympic Airlines je nástupníckou spoločnosťou spoločnosti Olympic Airways aspoň na účely vymáhania vrátenia štátnej pomoci pred odčlenením, Komisia v záujme úplnosti preskúma pomoc poskytnutú spoločnosti Olympic Airlines dodatočne aj z hľadiska usmernení na záchranu a reštrukturalizáciu z roku 1999. V odseku 7 týchto usmernení sa uvádza, že novovytvorená spoločnosť nie je oprávnená na pomoc na záchranu alebo reštrukturalizáciu, dokonca ani vtedy, ak je jej finančná pozícia neistá, preto sa na predmetnú pomoc uvedené usmernenia nemôžu vzťahovať.
            
         
               (218)
            
            
               Preto pomoc poskytnutá spoločnosti Olympic Airlines od jej založenia nespĺňa podmienky na udelenie výnimky ustanovenej v článku 87 ods. 3 písm. c). Komisia zistila, že Grécko neoprávnene poskytlo nenotifikovanú novú pomoc spoločnosti Olympic Airlines prostredníctvom zmlúv o podnájme uzatvorených so spoločnosťou Olympic Airlines so zníženými platbami nájomného.
            
         ii)    
   a)   Zlučiteľnosť pomoci poskytnutej spoločnosti Olympic Airways
   
               (219)
            
            
               Keďže sa dospelo k záveru, že suma, o ktorú boli aktíva prevedené na spoločnosť Olympic Airlines nadhodnotené a ktorú potom zaplatil grécky štát spoločnosti Olympic Airways, predstavuje štátnu pomoc v prospech spoločnosti Olympic Airways, Komisia musí preskúmať toto opatrenie z hľadiska článku 87 ods. 2 a 3 zmluvy, v ktorých sú ustanovené výnimky zo všeobecného pravidla nezlučiteľnosti uvedeného v článku 87 ods. 1.
            
         
               (220)
            
            
               Výnimky v článku 87 ods. 2 zmluvy sa v tomto prípade nemôžu uplatniť, pretože opatrenie pomoci nemá sociálnu povahu a neposkytuje sa jednotlivým spotrebiteľom, neposkytuje sa ani na náhradu škody spôsobenej prírodnými katastrofami alebo mimoriadnymi udalosťami, a nejde ani o pomoc hospodárstvu určitých oblastí Spolkovej republiky Nemecko v dôsledku rozdelenia Nemecka.
            
         
               (221)
            
            
               Ďalšie výnimky zo všeobecného zákazu štátnej pomoci sú uvedené v článku 87 ods. 3. Výnimky v článku 87 ods. 3 písm. b) a článku 87 ods. 3 písm. d) sa v tomto prípade neuplatnia, pretože pomoc nepodporuje vykonávanie dôležitého projektu spoločného európskeho záujmu, nenapráva vážne poruchy fungovania v hospodárstve členského štátu, ani nepodporuje zachovanie kultúrneho dedičstva.
            
         
               (222)
            
            
               Článok 87 ods. 3 písm. a) a c) zmluvy ustanovuje výnimku týkajúcu sa pomoci určenej na podporu hospodárskeho rozvoja oblastí s mimoriadne nízkou životnou úrovňou alebo s mimoriadne vysokou nezamestnanosťou. Hoci je Grécko oblasťou, ktorá v plnom rozsahu patrí do pôsobnosti článku 87 ods. 3 písm. a), toto ustanovenie sa nemôže uplatniť z dôvodov uvedených v odôvodnení 211.
            
         
               (223)
            
            
               Pokiaľ ide o výnimku ustanovenú v článku 87 ods. 3 písm. c) zmluvy týkajúcu sa „pomoci na rozvoj určitých hospodárskych činností za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom“, grécke orgány požiadali Komisiu, aby v prípade, keď dospeje k záveru, že preddavková platba nie je konaním investora v trhovom hospodárstve, a preto sa musí považovať za štátnu pomoc v zmysle článku 87 ods. 1 zmluvy, preskúmala opatrenie s cieľom zistiť, či sa môže považovať za pomoc na záchranu.
            
         b)   Možná pomoc na záchranu
   
               (224)
            
            
               Keďže príslušná suma bola vyplatená v období od decembra 2003 do mája 2004, uplatniteľným rámcom Spoločenstva na rozhodovanie o zlučiteľnosti sú usmernenia Spoločenstva pre štátnu pomoc na záchranu a reštrukturalizáciu firiem v ťažkostiach z roku 1999. Podľa odseku 104 usmernení na záchranu a reštrukturalizáciu z roku 2004 (32), sa v súvislosti s opatrením, keď bola pomoc poskytnutá pred 10. októbrom 2004, uplatnia usmernenia z roku 1999.
            
         c)   Aplikovateľnosť usmernení na záchranu a reštrukturalizáciu z roku 1999
   
               (225)
            
            
               V odseku 4 usmernení z roku 1999 sa uvádza, že neexistuje žiadna definícia Spoločenstva týkajúca sa pojmu firmy v ťažkostiach a dodáva, že „Komisia považuje určitú firmu za firmu v ťažkostiach, keď je táto neschopná, či už prostredníctvom svojich vlastných zdrojov, alebo prostredníctvom prostriedkov, ktoré je táto schopná získať od svojich majiteľov/akcionárov alebo veriteľov, zamedziť stratám, ktoré by ju bez vonkajšej intervencie zo strany štátnych orgánov takmer s určitosťou odsúdili k stiahnutiu sa z podnikania v krátkom alebo strednodobom časovom horizonte“.
            
         
               (226)
            
            
               V usmerneniach sa ďalej objasňuje, že „firma sa v princípe a bez ohľadu na jej veľkosť považuje za nachádzajúcu sa v ťažkostiach na účely týchto smerníc najmä v týchto prípadoch: a) v prípade spoločnosti s ručením obmedzeným, kde viac ako polovica jej základného imania sa prekryla stratou a viac ako štvrtina tohto kapitálu bola prekrytá stratou v priebehu predchádzajúcich 12 mesiacov“.
            
         
               (227)
            
            
               V odseku 6 sa tiež uvádza, že „obvyklými príznakmi firmy nachádzajúcej sa v ťažkostiach sú rastúce straty, klesajúci obrat, rastúce skladové zásoby, nadmerná kapacita, pokles peňažného toku, rastúce dlhy, rastúce úrokové platby a klesajúca alebo nulová hodnota čistých aktív“.
            
         
               (228)
            
            
               Komisia poznamenáva, že spoločnosť Olympic Airways je chronicky zadlženou spoločnosťou, ktorá už stratila významnú časť svojho základného imania. Dlh spoločnosti Olympic Airways voči gréckemu štátu na daniach a sociálnom zabezpečení sa zvýšil z 273 mil. EUR na konci roka 2002 na 522 mil. EUR na konci roka 2003, kedy jej bola vyplatená preddavková platba. Ako už bolo vysvetlené, spoločnosť nebola schopná zabezpečiť žiadny zdroj komerčného financovania a reálna možnosť, že bude schopná zaplatiť svoje dlhy voči štátu, je malá. Komisia môže preto vyvodiť záver, že spoločnosť Olympic Airways je firmou v ťažkostiach v zmysle usmernení na záchranu a reštrukturalizáciu z roku 1999.
            
         d)   Podmienky na schválenie pomoci na záchranu
   
               (229)
            
            
               V usmerneniach Komisie o štátnej pomoci na záchranu a reštrukturalizáciu firiem v ťažkostiach z roku 1999 je uvedených päť kumulatívnych podmienok, za ktorých sa môže pomoc na záchranu poskytnúť. Komisia musí overiť, či v tomto prípade boli splnené všetky tieto podmienky.
            
         
               (230)
            
            
               Po prvé, pomoc na záchranu „musí pozostávať z podpory likvidity vo forme záruk na pôžičku alebo poskytnutia pôžičiek. V oboch prípadoch pôžička musí byť poskytnutá pri úrokovej sadzbe minimálne porovnateľnej so sadzbami uplatňovanými na pôžičky zdravým firmám, a najmä s porovnateľnými referenčnými sadzbami prijatými Komisiou. Každá pôžička sa musí splatiť a každá záruka sa musí ukončiť v časovom horizonte neprekračujúcom obdobie šiestich mesiacov po čerpaní prvej splátky firme“.
            
         
               (231)
            
            
               V tomto prípade pomoc na záchranu má formu hotovostného grantu (opísaného ako „preddavková platba“) v sume 130 312 450 EUR, ktorú Grécko poskytlo spoločnostiam Olympic Airways a Olympic Aviation údajne s cieľom pomôcť týmto dvom spoločnostiam s reštrukturalizáciou po odčlenení leteckých činností z obidvoch spoločností a vytvorení spoločnosti Olympic Airlines. V tomto prípade sa spoločnostiam Olympic Airways a Olympic Aviation neúčtujú žiadne úroky z úveru a spoločnosti majú v úmysle splatiť sumu 130 312 450 EUR štátu priamo z výnosov z predaja v rámci privatizácie spoločnosti Olympic Airlines, o ktorej Grécko tvrdí, že nie je vo vlastníctve skupiny Olympic Airways. Ak pri predaji spoločnosti Olympic Airlines nevznikne dostatok finančných prostriedkov na uhradenie tejto „preddavkovej platby“, potom sa na účely uhradenia rozdielu predajú iné aktíva spoločnosti Olympic Airways. Za týchto okolností preto nie je možné dospieť k záveru, že je splnená prvá podmienka usmernení na záchranu a reštrukturalizáciu z roku 1999.
            
         
               (232)
            
            
               Po druhé, pomoc musí „byť spojená s pôžičkami, ktoré sa musia splácať v časovom horizonte neprekračujúcom obdobie 12 mesiacov po čerpaní poslednej splátky firme“. Ako už bolo uvedené, v tomto prípade sa príslušná suma nemôže riadne opísať ako úver spoločnosti Olympic Airways a Olympic Aviation, keďže je jej splatenie podmienené predajom inej spoločnosti. Suma 130 312 450 EUR bola vyplatená v tranžiach v závislosti od potrieb spoločností Olympic Airways a Olympic Aviation počas obdobia od 24. decembra 2003 do 13. mája 2004. Doteraz, už viac ako rok potom, nebola vykonaná žiadna splátka tejto sumy, takže druhá podmienka sa nemôže považovať za splnenú. Vzhľadom na to, že príslušné opatrenie nespĺňa prvé dve podmienky, preskúmanie ostatných troch podmienok by bolo zbytočné.
            
         
               (233)
            
            
               Komisia poznamenáva, že poskytnutie pomoci spoločnosti Olympic Airways v roku 2003 je tiež porušením predchádzajúcich záväzkov daných Gréckom neposkytnúť spoločnosti Olympic Airways žiadnu ďalšiu pomoc (článok 1 písm. e) rozhodnutia z roku 1994). Komisia sa domnieva, že príslušné opatrenie nespĺňa podmienky, ktoré vyžadujú usmernenia na záchranu a reštrukturalizáciu, aby sa opatrenie mohlo považovať za pomoc na záchranu.
            
         
               (234)
            
            
               Komisia musí tiež zobrať do úvahy ďalšie opatrenia, o ktorých rozhodla, že v danom prípade predstavujú štátnu pomoc, a to príspevky v celkovej výške takmer 57 mil. EUR, ktoré grécky štát vyplatil spoločnosti Olympic Airways a tolerovanie meškania platieb spoločnosti Olympic Airways zo strany štátu, ktoré viedlo k tomu, že dlhy spoločnosti na daniach a sociálnom zabezpečení vzrástli z 273 mil. EUR koncom roka 2002, keď sa uskutočnila reštrukturalizácia, na 627 mil. EUR na konci roka 2004. Vzhľadom na to, že výnimky ustanovené v článku 87 ods. 2 a článku 87 ods. 3 písm. a), b) a d) sa nemôžu na spoločnosť Olympic Airways uplatniť (pozri odôvodnenia 219 až 221), Komisia musí posúdiť, či sa v tomto prípade môže uplatniť výnimka ustanovená v článku 87 ods. 3 písm. c) zmluvy.
            
         
               (235)
            
            
               Ako už bolo vysvetlené, každá nová pomoc spoločnosti Olympic Airways je porušením predchádzajúcich záväzkov neposkytnúť žiadnu ďalšiu pomoc (článok 1 písm. e) rozhodnutia z roku 1994). Dôležitejšie je, že poskytnutie novej neoprávnenej pomoci sa musí vnímať v súvislosti so skutočnosťou, že spoločnosti Olympic Airways už bola v minulosti poskytnutá pomoc, takže súčasná situácia naznačuje jasné porušenie zásady „jedenkrát a naposledy“ uvedenej v usmerneniach o štátnej pomoci pre letectvo i v usmerneniach Spoločenstva o štátnej pomoci na záchranu a reštrukturalizáciu firiem v ťažkostiach. Komisia ďalej poukazuje na judikatúru súdu, podľa ktorej nová pomoc nemôže byť zlučiteľná so spoločným trhom, pokiaľ nebola vrátená pomoc, o ktorej sa rozhodlo, že je neoprávnená (33). Z uvedeného vyplýva, že nová poskytnutá pomoc nespĺňa podmienky na udelenie výnimky ustanovenej v článku 87 ods. 3 písm. c).
            
         
               (236)
            
            
               Komisia preto dospela k záveru, že nadhodnotením aktív prevedených na spoločnosť Olympic Airlines Grécko poskytlo spoločnosti Olympic Airways neoprávnenú a nezlučiteľnú štátnu pomoc vo výške tohto nadhodnotenia. Komisia takisto konštatuje, že príspevky v celkovej výške 57 mil. EUR poskytnuté spoločnosti Olympic Airways a tolerovanie zo strany gréckeho štátu oneskorených platieb a neplatenie daní a príspevkov na sociálne zabezpečenie, ktoré spoločnosť Olympic Airways dlhovala, predstavujú neoprávnenú a nezlučiteľnú štátnu pomoc.
            
         7   OPRÁVNENÉ OČAKÁVANIA A ŠTÁTNE ZÁRUKY
   
   
               (237)
            
            
               Pokiaľ ide o štyri finančné lízingy na lietadlá A340/300 a úver od banky ABN Amro, Grécko zaplatilo niekoľko splátok, pričom záruky štátu na tieto úvery poskytnuté štátom spoločnosti Olympic Airways pochádzajú z obdobia pred prijatím rozhodnutia z roku 2002. Grécko tvrdí, že keďže rozhodnutie z roku 2002 výslovne nevyzýva k pozastaveniu alebo ukončeniu záruk poskytnutých gréckym štátom spoločnosti Olympic Airways po roku 1998, to nepriamo znamená, že Komisia akceptovala ich pokračovanie, ako aj akékoľvek platby uskutočnené na základe týchto záruk. Komisia nemôže prijať toto tvrdenie z nasledujúcich dôvodov.
            
         
               (238)
            
            
               Komisia zastáva názor, že hmotnoprávne ustanovenia rozhodnutia z roku 2002 sú dostatočne jasné a jednoznačné: „Článok 1: Pomoc na reštrukturalizáciu, ktorú poskytlo Grécko spoločnosti Olympic Airways v podobe: … b) nových záruk na úvery v celkovej výške 378 mil. USD za úvery, ktoré boli zmluvne dohodnuté pred 31. marcom 2001 na kúpu nového lietadla a na investície potrebné na premiestnenie spoločnosti Olympic Airways na nové letisko v Spata; … sa považuje za nezlučiteľnú so spoločným trhom v zmysle článku 87 ods. 1 zmluvy…“.
               Pokiaľ ide o povinnosť vrátiť pomoc, rozhodnutie z roku 2002 rozlišuje medzi obdobím 1994 – 1998 a 1998 – 2002. V súlade s článkom 14 ods. 1 nariadenia (ES) č. 659/1999 (34) a vo vzťahu k obdobiu 1994 – 1998 Komisia rozhodla, že nie je potrebné vrátiť pomoc poskytnutú pred 14. augustom 1998. Príslušné záruky však poskytol štát omnoho neskôr po uvedenom dátume (v októbri 1999 za štyri lietadlá a vo februári 2001 na úver od banky ABN Amro).
            
         
               (239)
            
            
               V každom prípade Komisia pripomína, že aby opatrenie predstavovalo len uplatnenie nároku v rámci už skôr poskytnutej štátnej záruky a nie poskytnutie novej pomoci, musí v plnom rozsahu rešpektovať podmienky pôvodnej záruky (ako je totožnosť príjemcu, lehoty, dotknutá suma, potreba predchádzajúceho vyhlásenia konkurzu atď.). V prípade, že členský štát uskutoční platbu v súvislosti s úverom, na ktorý bola poskytnutá záruka, za iných podmienok, ako sú podmienky pôvodne dohodnuté v čase poskytnutia, Komisia bude považovať túto platbu za vznik novej pomoci, ktorá sa musí notifikovať podľa článku 88 ods. 3 zmluvy (35).
            
         
               (240)
            
            
               Pre spresnenie je potrebné uviesť, že platby nedávno uhradené gréckym štátom v súvislosti s vyššie uvedenými úvermi zrejme neboli v súlade s podmienkami stanovenými v pôvodných zárukách, ako ich opísali grécke orgány v tom čase. Napríklad:
               
                           —
                        
                        
                           Pokiaľ ide o úver od banky ABN Amro, vláda priamo platila splátky (okolo 36 mil. EUR) namiesto podniku bez predchádzajúceho meškania platieb a bez predchádzajúceho právneho vyhlásenia konkurzu alebo platobnej neschopnosti. Skutočnosť, že vláda následne požiadala spoločnosť, aby úver splácala, naznačuje, že platby neboli iba uplatnením nároku v rámci predtým poskytnutej záruky.
                        
                     
                           —
                        
                        
                           Rovnaké úvahy platia, pokiaľ ide o úvery týkajúce sa platieb finančného lízingu lietadiel vo výške približne 11 mil. EUR a priame hotovostné financovanie vo výške približne 8 mil. EUR.
                        
                     
                           —
                        
                        
                           Navyše v prípadoch týkajúcich sa štyroch lietadiel boli úverové zmluvy formálne upravené (novácia) tak, že podnik, ako príjemcu úverov, nahradil štát. Tieto veľmi významné zmeny predchádzali príslušným platbám.
                        
                     
                           —
                        
                        
                           Pokiaľ ide o preddavok vo výške 8 mil. EUR pred zmenou dvoch úverových zmlúv, išlo jednoznačne o opatrenie, ktoré sa v pôvodnej záruke nepredpokladalo.
                        
                     
         
               (241)
            
            
               Keďže sa vykonali zmeny a tieto zmeny neboli nikdy notifikované Komisii a Komisia ich ani neschválila, tieto platby predstavujú jednoznačne novú neoprávnenú pomoc. Komisia je však pripravená preskúmať počas fázy vykonávania tohto rozhodnutia akékoľvek ďalšie informácie, ktoré môžu grécke orgány predložiť v súvislosti s úhradou splátok úveru od banky ABN Amro vo výške približne 36 mil. EUR alebo splátok na základe lízingových zmlúv súvisiacich s nadobudnutím štyroch lietadiel vo výške približne 11 mil. EUR, ako aj v súvislosti so zlučiteľnosťou časti alebo všetkých týchto platieb s podmienkami pôvodných záruk,
            
         PRIJALA TOTO ROZHODNUTIE:
   Článok 1
   1.   Skutočnosť, že spoločnosť Olympic Airways a Grécko akceptovali od spoločnosti Olympic Airlines platby za podnájom lietadiel, ktoré boli nižšie ako sumy platené na základe hlavných lízingových zmlúv a ktoré viedli k stratám spoločnosti Olympic Airways rádovo vo výške 37 mil. EUR v roku 2004 a štátu rádovo vo výške 2,75 mil. EUR do mája 2005, predstavuje neoprávnenú štátnu pomoc spoločnosti Olympic Airways, ktorá je nezlučiteľná so zmluvou.
   2.   Grécko poskytlo neoprávnenú a nezlučiteľnú štátnu pomoc spoločnosti Olympic Airways vo výške, o akú boli nadhodnotené aktíva spoločnosti Olympic Airlines v čase založenia spoločnosti Olympic Airlines. Komisia túto sumu predbežne odhaduje približne na 91,5 mil. EUR.
   3.   Poskytnutie súm, ktoré spolu predstavujú približne 8 mil. EUR, gréckym štátom spoločnosti Olympic Airways a ďalšie platby splátok určitých bankových úverov a finančného lízingu uskutočnené v období od mája 2004 do marca 2005 zo strany gréckeho štátu namiesto spoločnosti Olympic Airways, pokiaľ tieto platby nepredstavujú len uplatnenie nárokov vyplývajúcich zo záruk uvedených v článku 1 písm. b) rozhodnutia 2003/372/ES a súvisiacich podmienok, predstavujú neoprávnenú štátnu pomoc spoločnosti Olympic Airways, ktorá je nezlučiteľná so zmluvou.
   4.   Pokračujúce tolerovanie zo strany gréckeho štátu týkajúce sa neplatenia dlhu voči štátu na daniach a sociálnom zabezpečení spoločnosťou Olympic Airways vo výške približne 354 mil. EUR od decembra 2002 do decembra 2004 predstavuje neoprávnenú štátnu pomoc poskytnutú spoločnosti Olympic Airways a táto pomoc je nezlučiteľná so zmluvou.
   Článok 2
   1.   Grécko zabezpečí, aby príjemcovia vrátili pomoc uvedenú v článku 1.
   2.   Pomoc sa vráti bezodkladne a v súlade s postupmi vnútroštátneho práva za predpokladu, že tieto postupy umožňujú okamžitý a účinný výkon rozhodnutia. Vrátená pomoc musí zahŕňať úrok odo dňa, kedy bola pomoc príjemcovi poskytnutá až do dňa vrátenia pomoci. Úrok sa vypočíta na základe referenčnej sadzby, ktorá sa používa na výpočet grantového ekvivalentu regionálnej pomoci.
   Článok 3
   Grécko okamžite pozastaví všetky ďalšie platby pomoci spoločnostiam Olympic Airways a Olympic Airlines.
   Článok 4
   Do dvoch mesiacov odo dňa oznámenia tohto rozhodnutia Grécko informuje Komisiu o opatreniach prijatých na splnenie článkov 2 a 3.
   Článok 5
   Toto rozhodnutie je určené Helénskej republike.
   
      V Bruseli 14. septembra 2005
      
         
            Za Komisiu
         
         Jacques BARROT
         
            podpredseda
         
      
   
   
      (1)  Ú. v. EÚ C 192, 2.7.2004, s. 2.
   
      (2)  Pozri poznámku pod čiarou č. 1.
   
      (3)  Ú. v. ES L 273, 25.10.1994, s. 22.
   
      (4)  Ú. v. ES C 176, 19.6.1996, s. 5.
   
      (5)  Ú. v. ES L 128, 21.5.1999, s. 1.
   
      (6)  Ú. v. EÚ L 132, 28.5.2003, s. 1.
   
      (7)  Rozhodnutie zatiaľ neuverejnené v Zbierke rozhodnutí.
   
      (8)  Obidva články sa týkajú práv veriteľov na ochranu v súvislosti s prevodom aktív.
   
      (9)  Ú. v. ES L 201, 17.7.1998, s. 88.
   
      (10)  Ú. v. ES L 240, 24.8.1992, s. 1.
   
      (11)  Experti poznamenali, že toto overenie nebolo auditom počiatočnej súvahy a že vykonané úpravy nevyhnutne nezahŕňajú všetky úpravy, ktoré by bolo potrebné urobiť, ak by sa uskutočnil audit.
   
      (12)  Podlieha služobnému tajomstvu.
   
      (13)  Údaje z audítovanej účtovnej závierky (s výhradou).
   
      (14)  Návrh, neaudítované údaje z účtovných záznamov spoločnosti Olympic Airways.
   
               
                  Poznámka:
               
            
            
               Údaje za rok 2005 nie sú k dispozícii, pretože účtovné záznamy spoločnosti Olympic Airways neboli po 31. decembri 2004 aktualizované.
            
         
      (15)  Istina plus úrok.
   
      (16)  Bod 33 rozsudku.
   
      (17)  Vec 78/76, Steinike & Weinlig/Nemecko, Zb. 1977, s. 595, bod 21.
   
      (18)  Spojené veci C-72/91 a C-73/91, Sloman Neptun/Bodo Ziesemer, Zb. 1993, s. I-887, bod 19.
   
      (19)  Spojené veci 67/85, 68/85 a 70/85, Van der Kooy a iní/Komisia, Zb. 1988, s. 219, bod 35.
   
      (20)  Vec C-482/99, Komisia/Francúzsko (Stardust Marine), Zb. 2002. s. I-4397, bod 56.
   
      (21)  Vec C-305/89, Taliansko/Komisia („Alfa Romeo“), Zb. 1991. s. I-1603, bod 20.
   
      (22)  Pozri spojené veci C296/82 a C-318/82, (Leeuwarder Papierwarenfabriek), Zb. 1985, s. 3727.
   
      (23)  Stanovisko generálneho advokáta Mischo, vec C-480/98, Magefesa, Zb. 2000, s. I-8717, body 32 až 43.
   
      (24)  Článok 27 ods. 5 písm. b) zákona 3185/2003.
   
      (25)  Ú. v. ES L 272, 25.10.1996, s. 36.
   
      (26)  Zákon č. 1846/1951, článok 11.
   
      (27)  Zákon č. 2676/1999.
   
      (28)  Ú. v. ES L 240, 24.8.1992, s. 8.
   
      (29)  „Uplatňovanie článkov 92 a 93 Zmluvy o ES a článku 61 Dohody o EHP na štátnu pomoc v leteckom sektore“ (Ú. v. ES C 350, 10.12.1994, s. 5).
   
      (30)  Ú. v. ES C 288, 9.10.1999, s. 2.
   
      (31)  Vec C-355/95, Textilwerke Deggendorf GmbH (TWD) /Komisia, Zb. 1995, s. II-2265.
   
      (32)  Ú. v. EÚ C 244, 1.10.2004, s. 2.
   
      (33)  Už uvedená vec C-355/95, Deggendorf.
   
      (34)  
   
      „Komisia nebude vyžadovať vrátenie pomoci, ak by to bolo v rozpore so všeobecnou zásadou práva Spoločenstva.“
   
   
      (35)  Pozri oznámenie Komisie o uplatňovaní článkov 87 a 88 Zmluvy o ES na štátnu pomoc vo forme záruk (Ú. v. ES C 71, 11.3.2000, s. 14).